text:
NOKUBONGWA PHENYANE
IBOSHIWE indoda yasePomeroy egwaze ingoduso yayo amanxeba angu 14 kubuka ingane yabo eneminyaka emithathu nabantu erenki yamatekisi ngoba ingoduso isicele ukuba bahlukane.
UNksz Zandile Mkhize (25) waseNtunjambili eKranskop kuthiwa uthole ukuthi indoda yakhe bese ilobolile kwenye indawo wase ecela ukuba bayeke ukuthandana.
Le ndoda kuthiwa ibhoke ngolaka yathi nayo bese ilobolile kubo yacela ukubuyiselwa wonke amalobobo ayo.
Uma echaza unina walo wesifazane obulewe uNkk Ntombiyezulu Mkhize uthe, indodakazi yakhe yahlangana nalo wesilisa eGoli wafika ekhaya ezolobola.
“Kudala baqala ukuxabana njengoba bebehlala bobabili. UZandile wangifonela engitshela ukuthi umkhwenyana uthole ukuthi uganiwe kodwa kuyena wayemtshele ukuthi unentombazane abanengane nayo,” kusho uNkk Mkhize.
Uthe ngemuva kwalokho umufi wakhetha ukuthi abuye ekhaya njengoba isimo senhlalo phakathi kwabo sase singesihle, lo wesilisa esehlala ngokumshaya kwesinye isikhathi agcine engeniswe esibhedlela.
“Ngaze ngabiza obaba lapha ekhaya ngizobatshela ukuthi ingane ibuyile njengoba bexabene nomkhwenyana. Ngemuva kwalokhu ubesehlala ngokungithuka nsuku zonke ethi ngivumele ingane yami ibuye ekhaya ngakho ufuna ilobolo akhe,” kuqhuba uNkk Mkhize.
Uthi ngoLwesibili umsolwa ufonele uZandile ecela ukuba bahlangane ukuze athathe ingane
“Uhambe singafuni njengoba besingamthembi lo muntu wesilisa. Sizwe sesifonelwa ngamaphoyisa esitshela ukuthi acela sifike kuwona ePomeroy nala sithole ingane emaphoyiseni ihlezi khona umama wayo eseshonile,” kuchaza yena.
Okhulumela amaphoyisa esifundazweni saKwaZulu-Natal uCaptain Thulani Zwane usiqinisekisile lesi sigameko njengoba ethe umsolwa uboshiwe ubhekene necala lokubulala uzovela enkantolo namhlanje.
Services


c: text/html

text:
NOKUBONGWA PHENYANE
UTHEMBISA ubumnandi bodwa umculi we-jazz ozobe eqhulula amanoni ezingoma zakhe emcimbini omkhulu ohlelwa Isolezwe Intandokazi Women’s Club.
Lo mcimbi okuzobe kuboshelwe kuwo abesifazane abanamagalelo ehlukene empilweni, uzobe usehhotela eligudle iJozini Dam eheha abaningi ngenxa yobukhulu bayo nobuhle bokukakwa yizintaba, iJozini Tiger Lodge, eJozini ngoJuni 9.
UMelody Ngwane ongowukuzalwa KwaMashu kodwa manje osezinze eMlazi uthi ukujabulele kakhulu ukuba yingxenye yalo mcimbi njengoba naye kukhona izinto afuna ukuzixoxa nabantu besifazane.
UMelody one-albhamu ayikhipha ngonyaka odlule ethi Melody, uthe njengoba naye eshadile kukhona izinto angazifunda kwabanye abesifazane nabo bakufundise ngezingakusiza empilweni.
“Sinezinkinga futhi siyathanda ukuthi sigcine imishado yethu isesimeni esikahle, ngakho nami kukhulu engizokuzuza emcimbini weNtandokazi futhi kuningi nami engingakukhuluma sinikane izikhuthazo ngakho,” kusho uMelody.
Uthe ukuba kulo mcimbi kuzomakha ngezindlela eziningi njengoba kukuningi okuzobe kukhulunywa ngakho.
Kulo mcimbi wabesifazane kusuke kukhulunywa ngezinto eziningi ezithinta imbokodo njengoba izikhulumi ezisuka eminyangweni yombuso nasezikhungweni ezahlukene zisuke zethula izinkulumo.
Lo mcimbi ohambisana nokugubha kwaleli phephandaba iminyaka elishumi laba khona, uzodonsa amehlo abaningi kwazise ungowesibili ukwenzeka kulo nyaka.
Uhlelo kulo mcimbi luzobe luphethwe yintokazi esiza-khele igama emkhakheni wezamabhizinisi uNksz Zama Phakathi.
Izikhulumi ezifana noNkk Bridgette Shabangu woMnyango wezoBulungiswa KwaZulu-Natal, uVuyi Gama oyinxusa lakwa-Inecto nezikhulumi zasebhange laseThala bazobe beshiyelana inkundla.
UNksz Precious Gumede weSolezwe uthe kubantu besifazane akade befisa ukuba yingxenye yalo mcimbi, sekumele balindele olandelayo ngoba izikhala zokungena seziphelile.
Phakathi kwabaxhasi balo mcimbi singabala uMnyango weZobulungiswa KwaZulu Natal, Ithala, Inecto, Hallmark neSpekko Rice.
Services

robotstxt: allowed

filter: keep


text:
UMfundisi Khoza Elliot Mbuyisa Mgojo, wazalwa ngo-Ephreli 1932 eXobho, KwaZulu-Natal. wafunda eNyuvesi yaseFort Hare, e-Eastern Cape, eyayidume ngokuthi kukwaNokholeji lapho athola khona iziqu ze-BA: kuTheology.
Uphinde wafunda eNyuvesi yaseChicago eMelika lapho athola khona iziqu zeMasters, wathola i-PhD kuTheology eHarvard University.
Ngo-1953 waqala ukusebenza njengothisha eGcilima Secondary School waba yiphini likathishanhloko eMalukazi Secondary School.
Kusuka ngo-1970 kuya ku-1992 wafundisa eFederal Theological Seminary e-Alice, e-Eastern Cape, naseMgungundlovu.
Waphinde waqokwa ukuthi ayoba nguthisha ezweni kwa-Israel, eSweden naseMelika.
Ngaphandle kwalokho ube nezikhundla eziningi ezibalulekile abeqokelwa kuzo kuleli emikhakheni eyahlukene nakwezamabandla.
UMgojo useke wahlonishwa ngokwezinga eliphezulu izikhathi ezehlukene kuhlanganisa ukuhlonishwa ngeziqu zobudokotela izikhathi ezimbili.
Phakathi kwakho wahlonishwa yiNyuvesi i-Fort Hare ngeHonorarium Rings ayithola nezinye izingqalabutho zomzabalazo, okubalwa kuzo uDkt Nelson Mandela, uSolwazi Ephraim Mokgokong, uDkt Mangosuthu Buthelezi, Robert Sobukwe, Govan Mbeki no-Archbishop Desmond Tutu.
Ushiye emhlabeni izingane ezimbili uMxolisi noNosipho, umkakhe, uNkk Stella (81) nabazukulu ababili uMalwande noVuyokazi nomakoti wendodana yakhe, uThandeka.
Services


text:
UNGQONGQOSHE wezeZindlu uMnuz Tokyo Sexwale (osesithombeni) ngoMgqibelo uphumele obala ngombango oshisa phansi wokuhola i-ANC exwayisa abaholi abakhona njengamanje ethi kumele bakwamukele uma amagatsha ale nhlangano ebasusa ezikhundleni engqungqutheleni ezoba eMangaung.
USexwale okulindeleke ukuthi abange noMengameli Jacob Zuma esikhundleni sokuhola i-ANC kanjalo noMnuz Kgalema Motlanthe eMangaung, ngoDisemba uqale umkhankaso wakhe wezinsuku ezimbili e-Eastern Cape ngempelasonto.
Ekhuluma kwenye yama rally uSexwale ugxeke abaholi bezepolitiki abacabanga ukuthi bangabaholi bendabuko ngokuthi balindele ukuthi bazohlala kulezi zikhundla kuze kube ngunaphakade.
Nakuba ukuhambela kukaSexwale e-Eastern Cape bekuyingxenye yomsebenzi wakhe njengoNgqongqoshe kodwa ezinkulumeni zakhe nezingoma abezicula kucacele noma ngubani ukuthi uyakhankasa.
Umkhankaso wakhe uthole ukwesekwa ngesikhathi amanye amakhosi abaThembu ethi kade ayefuna ukuthi kube nguye ohola i-ANC.
Ekhuluma kwenye i-rally eMthatha uSwexwale uthe abaholi abakhethwa ePolokwane ngo-2007 kumele bazi ukuthi abanalo ilungelo elimile lokuthi bangaphinde babuyiselwe ezikhundleni. “Sakhethwa ePolokwane kodwa manje iyeza iMangaung, lapho isigungu esiphezulu siyoqeda umsebenzi esawukhethelwa ePolokwane,” kusho uSexwale.
Services


text:
INTATHELI YESOLEZWE
UNGQONDONGQONDO owagwetshwa ngecala lokuba nesandla ekubulaweni komndeni wakwaLotter, uMathew Naidoo (osesithombeni) usesusiwe ejele iWestville wayiswa ejele labenze amacala abucayi i-Bongweni ngaseKokstad.
Leli jele lingelinye lahleli izigebengu eziyingozi emphakathini. Phakathi kwabantu abadonsa kuleli jele kubalwa uThozamile Taki owaduma ngokuba umalugaju waseMzinto owagwetshwa odilikajele abangu-13 ngokubulala abesifazane.
Izelamani zakwaLotter oNicolette noHardus babulala abazali babo uRieke noJohan Lotter ngo-2008 behlohlwa nguNaidoo owayezibiza ngendodana kaNkulunkulu.
UNaidoo waphika ukuthi nguyena owahlohla lezi zelamani kodwa zona zazilokhu zikhombe yena njengomuntu owenza zababulala.
Lezi zelamani zona azikasuswa eWestville. Kuthiwa uNaidoo ususwe ngoba ekhulume nabezindaba okuyinto ephikiwe yizikhulu zasejele.
UNaidoo udonsa odilikajele ababili, uNicolette yena wagwetshwa iminyaka engu-12, yaba yishumi kuHardus.
Services


text:
From Community Memory
(Difference between revisions)
Revision as of 08:55, 25 January 2012
This category looks at health, agriculture, landscape and home.
Ukuhlinza imbuzi
Ukuhlinza imbuzi iyahlinzwa emakhaya uma kunomcimbi othize. Kusebenziswa ummese obukhali ukwenzela ukuthi lozoyisika angayizwisi ubuhlungu kodwa amane ayisheshise, imbuzi ibanga umsindo mayisikwa yingakhoke kudingeka ummese obukhali khona ingazolokhu iphazamisa ngokukhala, Abanye bayaye bayihlabe mebe hlangane emdenini ukwenzela ukuthi babe nenyama eningi.
Mase ihlinzwa
Imvamisa bababane abayihlinzayo kodwa mebeshoda abantu nababili bangayihlinza mabekwazi ngoba kudinga ukuthi babambisane khathi omunye esika. kusebenziswa ummese nendishi yokukhongozela igazi ngoba liyaphekwa nalo ukuze linga cithekeli phansi,abanye bake basebensise into ethize ukuyindlala phansi umasebeyisusa isikhumba ukwenzela ukuthi ingabhuquzi emhlabathini,kuye kube uthayela noma uqwembe nje oluthile. Uma isisikwa isikwa emqaleni manga phambili noma ngaphansi engileni. Bayilinde ize ithule kuba isikhathi esincane nje isithule.Mase beyayilula ukwenzela ukuthi nje kade iphuma umphefumulo mhlawumbe ibeisifinyela yama ngenye indlele,bayiluleke ngokuthi omunye abambe inyawo zangaphambili omunye zangemuva.Bese beyibeka kulento abazohlinzela kuyo,ababili babangasekhanda ababili babe ngasezinyaweni ,kulaba ababili abasezinyaweni nasekhanda uyedwa osikayo lomunye ubambile.Baqaleke ukuxebula isikhumba sembuzi ukuze kusale inyama yodwa, lophethe ummese usika isikhumba arowundise unyawo bese donsa ngeminwe kuxebuke isikhumba kuze kusuke kuphume ngomlenze kwehlele emzimbeni wayo, baphinde basike kwaskukwebha kusuka esifubeni kuyo phuma emilenzeni yangmuva,baphinde baxebule ngeminwe kuze kukuphume ngomgogodlawayo.
Mese sesi susiwe isikhumba
Isikhumba babeka phezu kwaso inyama ,bese bekhipha isisu namathumbu nenyongo namaphaphu nokunye okuyisikhwanyana lokhothiwa yingobe noma inanzi,kuthiwa mekuhlatshwe ngoba kwenziwa umsebenzi othize kumele igadwe leyonto ngoba abantuabadala bahlala kuyo ,kulesisikhwanyana kusuke kukhona ubulongo obuthize, lesosikhwanyana sidliwa wogogo noma amakhehla noma izingane ,ngelinye ilanga sekudlule umsebensi ngoba isuke ibekiwe ngokuyifihla ukuthi abantu basaphithizela,masekusele abomdeni wodwa ,umuntu omdala uyayikhipha ubulongo abaomise ebugadile bese geza lento ebihleli lobulongo iphekwe idliwe.Ubulongo lobu buyasebenziswa mabezokhuluma empephweni yibo obubaxumanisa nabadala balayikhaya mabecela izinto.Nenyongo bayisebenzisa futhi iphaphu lidliwe nesibindi, amathumbu wona ayagezwa bese ephekwa ahlanganiswe negazi.Inyama yomzimba yona iyaphekwa ngomlilo waphansi ngamanzi nosawoti kubile ndawonye ,ubuchopho buphekwa kanye nenyama kodwa bona buphekwa bufakwe kuplasitiki bubile nenyamayonke .Amanqina aphekwa wodwa ,aphekelwe izingane nekhanda lihlukaniswe kukhishwe izimpondo sichonywe ensikeni yomyango,inyama yona iphekwe idliwe
Isikhumba
Makade kuyinyama nje abazihlabele ngokuthanda siyomiswa kahle isikhumba,ngaphakathi lakade kunenyama khona baye basihhuqe ngawoti ukuze singahlalwa yizimpukane ,mese nesimweba elangeni besichome phansi ngezipikili singasikwa.Mase somile sisebenze ukuba umata noma bazihlalele kuso babezihlalele emthunzini noma balalise abantwana kuso .Kodwa mekade kuyimbuzi yomsebenzi mhlawumbe khona okade efakwa isiphandla noma ebonga into ethile ayenzelwe abadala uyasifaka isiphandla.Isiphadla sisikwa kulesikhumba kusikwa into ewudwi oncane ngange ngalo yalozofaka isiphandla, bese ihlukaniswa phakathi bese umuntu efaka isandla kulodwi.Ukuze singabi nephunga isiphandla kuye kudingeke ukthi usuhhuqe ngomlotha, noma usiwashe ngensipho eyimpuphu bese usihhuqa ngempuphu
Subcategories
This category has the following 46 subcategories, out of 46 total.
Pages in category "Environment"
The following 4 pages are in this category, out of 4 total.
D
E
H


text:
Isivakashi sisinde kukubi eVic Falls
2012-01-09 07:29
Sydney - Owesifazane ogqashukelwe yintambo ngesikhathi egxuma eweni wayongena ngekhanda emfuleni ogcwele izingwenya iZambezi River, uthi ubebhekwe ngelakubo ngesikhathi esinda.
U-Erin Langworthy, 22, ubeseholidini likaNcibijane ngesikhathi enza i-bungee jumping engu-111 wamamitha eVictoria Falls, esemngceleni weZambia neZimbabwe.
Kodwa konke kuphenduke inhlekelele ngesikhathi kugqashuka intambo abebanjwe ngayo esesemoyeni, ngenhlanhla wasinda.
– "Like" ikhasi lethu ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter (@IzindabaNews24).
- Sapa - AFP


text:
Kushone 10 emvuselelweni yase-Universal Church
2013-01-02 13:01
Lisbon - Bayishumi abantu abagxobeke bashona kwalimala abangu-120 enhlokodolobha yase-Angola iLuanda, ngesikhathi bezama ukungena enkundleni yezemidlalo ebigcwele abantu ebebeye emvuselelweni ebihlelwe yibandla iPentecostal, kubika abezindaba zakuleliya lizwe i-Angop.
I-Angop icaphune okhulumela abezimo eziphuthumayo ethi izisulu, okuhlanganisa izingane ezine, zigxobeke esangweni laseCidadela Desportiva Stadium, lapho i-Universal Church of the Kingdom of God (IURD) ibihlele khona imvuselelo ngoMsombuluko ekuseni.
I-IURD iyibandla elingaphansi kwe Pentecostal Christian elabunjwa ngo-1977 eBrazil, linabalungu angaphezulu kuka-8 million, ngokwe-website yabo.
UFerner Batalha, oyiphini likabhishobhi e-IURD e-Angola, uthe imvuselelo ibigcwele kakhulu.
"Besilindele abantu abangu-70 000, kodwa leso sibalo sidlule kakhulu."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Amahlebezi akhomba uKalaba kuPirates
2012-11-14 08:17
Johannesburg - Isiqongwane somdlali waseZambia uRainford Kalaba kunamahlebezi okuthi uzoba nomhlangano nezikhulu ze-Orlando Pirates ezoxoxisana nazo ngenkontileka angase ayithole, kubika iKickOff.com.
UKalaba okuleli ngeNelson Mandela Challenge, abasiki bebunda bahabule umoya wokuthi angase athole ithuba lokuthamunda ngekusasa lakhe kumaBhakabhaka.
Lo mdlali, 26, odlalela iqembu elikhulu laseDemocratic Republic of
Congo iTP Mazembe, kodwa akwaziwa ukuthi inkontileka yakhe iphela nini.UKalaba wake wayamaniswa neMamelodi Sundowns, kodwa lokho akuzange kuthele zithelo.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
NQOBIZIZWE ZWANE
Ebika eseNseleni
AMNYAMA amaholidi okungena onyakeni omusha kowesifazane waseNseleni, eZikhaleni odlwengulwe owesilisa yize ekhulelwe.
Lo wesifazane onezinyanga ezinhlanu ezithwele uthe amaholidi akhe amuncu emva kokugulukudela kowesilisa ezintathakusa zangoKhisimusi aveze ukuthi wamdlwengula waphindelela phambi kwengane yakhe enonyaka owodwa.
“Ubuhlungu angizwisa bona engidlwengula ngikhulelwe phambi kwengane yami enonyaka naphambi kukababa wayo kuwubuhlungu obungasoze baphela enhliziyweni yami. Isithombe sezinto ayezenza kimi engihlohloloza ngommese engichapha nangenhlamba kudale isilonda okusekude ukuthi siphole enhliziyweni yami,” kusho lo wesifazane.
Elandisa leli phephendaba ngokwenzeka uthe wathuswa ukuphayiza kwesithunzi endlini somuntu owayehla enyuka phezu kwamakhanda abo.
“Ngathi uma ngiphakamisa ikhanda lo muntu wavele wakhipha ummese esihlohloloza ngawo nokuyilapho ashaya khona ubaba wengane yami emboza ngezimpahla ethi angambuki. Wayelokhu emvuthela ngesibhaxu uma ezama ukulwa esho ukumqeda ngommese.”
Eqhubeka uthe akagcinanga lapho kodwa waphumela naye emnyango ngesankahlu efuna ukuhamba naye.
“Angazi noma wayeyonginquma noma wayezongenzani njengoba ngazidela ngathi usengamane angigwaze ngavele ngamemeza nokuyilapho athuka khona wabaleka.”
Ilungu le-Community Policing Forum (CPF) liveze ukuthi izigameko zokudlwengulwa kwabantu besifazane nabesilisa kuyisihlava esesibhoke ngendlela emangalisayo kule ndawo futhi okuyinto amaphoyisa ayihudulela izinyawo uma kufanele ayilandelele.
“Ziningi izigameko zokudlwengula lapha eZikhaleni. Amacala akhona avele aphelele emoyeni ngaphandle kwemizamo enqala. Kunogogo cishe ona-80 owadlwengulwa kule ndawo kodwa kwaphela kanjalo nje. Kunesigameko lapha endaweni esikhulunyelwa phansi somfana ongena ezindlini zabantu adlwengule abantu besilisa ikakhulukazi izingane,” kusho leli lungu.
Liqhubeka ligxeke lo mphakathi ngezinye izigame-ko ezifihlwayo kule ndawo.
“Amaphoyisa aphenya icala lokudlwengula kanye nelokugqekeza kodwa okwamanje akukaboshwa muntu. Uphenyo luyaqhubeka,’’ kusho uCaptain Thulani Zwane okhulumela amaphoyisa eKZN.
Services


text:
Osekhulile ulume umdlwenguli
2012-11-15 12:01
Durban - Owesifazane osekhulile eBhamshela, KwaZulu-Natal ungene ngezinyo indoda ebimdlwengula, ngoba efuna imyeke, kusho umbiko ngoLwesine.
Umama oneminyaka engu-63 ubudala ongaboni kahle emehlweni, utshele iphephandaba iDaily News, wathi indoda igqekeze emzini wakhe yafuna ngodli imali, uthi umnike u-R50, ecabanga ukuthi uzohamba.
Uthe indoda ibe isimtshela ukuthi akavule imilenze yase imdlwengula.
“Bengingafuni ukuthi anginqobe, ngimlume waze wangiyeka waphuma ngewindi," kusho lona wesifazane eligodliwe igama lakhe.
Kube sekubizwa amaphoyisa, umama wakwazi ukuwachazela konke, umsolwa wagcina ngokuboshwa.
Umsolwa oneminyaka engu-22 ubudala ube eseguqa phambi kukamama exolisa, kuthiwa umphakathi owakhelene nomama ususukume wama ngezinyawo uzama ukusiza umama njengoba ehlala yedwa.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
SIMPHIWE NDWANDWE
UMFUNDISI webandla lamazayoni eNtuzuma utusa amandla kaNkulunkulu ngokuphuma phambili ecaleni lokudlwengula abebhekene nalo eNkantolo yeMantshi yaseVerulam, ngaseThekwini.
UMfundisi Mfanlo Mcinga (41), ongumholi webandla i-Covenant Church Under Jerusalem, uthe izitha zakhe ebandleni zife olwembiza njengoba ekhishwe phambili yinkantolo ngemuva kolukhulu usizi adlule kulo esolwa ngokudlwengula owesifazane okuthiwa wayemthandazela emkhipha “amabhadi” ngonyaka odlule.
Icala limthethe emasontweni amabili edlule ngenxa yokungabi bikho kobufakazi obugculisayo.
“Ngijabule kakhulu ukuphuma phambili kuleli cala ngoba kuyakhanya manje ukuthi amandla kaNkulunkulu makhulu ikakhulukazi ekunqobeni labo ababengibophela amanqina enyathi. Inhloso yabo kwakuwukudicilela phansi igama lami ukuze ngisuke ebandleni basale baphathe baqhube imisebenzi yabo yobumnyama bahlukumeze nabazalwane,” kusho uMcinga.
Isolezwe ngoJulayi nyakenye likhiphe udaba lapho belibika khona ngokuboshwa kukaMcinga ngezinsolo zokuthi udlwengule owesifazane owayemkhipha amabhadi emfuleni njengoba ebuye abe ngumthandazi.
Ngesikhathi owesifazane ekhuluma neSolezwe wathi uMcinga wambhudubeza ebusuku emfuleni ephume naye ekhaya eyomgeza amabhadi kanti uzofike amdlwengule.
UMcinga uthe uyamazi lona wesifazane futhi bake baba nobudlelwane naye kwezothando kodwa babuye balahlekelana.
“Ngethuke uma sengivulelwa icala sekuthiwa ngimdlwe-ngulile. Ukuthi bamtholaphi kanjani ukuze angenze into enjena kwazi bona nonembeza babo. Okucacayo wukuthi kwasetshenziswa yena ukuze kungcoliswe igama lami. Umona mkhulu kwamanye amalungu ebandla kangangoba unembeza bawubeka eceleni ukuze bafeze izinhloso zabo zobuSathane.
“Ubuhlungu engibuzwile bukhulu kabi ngidlala abantu abafuna ukuzenzela imali ngabantu baka-Nkulunkulu. Ngeke ngize ngilokhu ngilandelana nabo kodwa ngibadlulisela ezandleni zowasidalayo ukuze kube Nguye ophendulayo. Okwami wukuqhubeka ngenze umsebenzi engiwubizelwe wokuba ngiguqule impilo yabantu bamukele umbuso kaNkulunkulu. Uma uThixo engakimi ngeke zize ziphumelele izimfamona ngoba engikwenzayo kunezisekelo ezinhle futhi kusindisa abantu,” kusho uMcinga.
Uthe bathathu abantu abangobhongoza etulweni lokungcolisa igama lakhe.
“Indlela engesekwe ngayo ngabazalwane asebeqinile ize yangibangela amahloni. Bebengiphelezela njalo uma ngivela eNkantolo, abakaze bangahlulele ngamanga abebhebhezelwa ngami.
Sengathi singaqina kakhulu okholweni manje ngoba siwabonile amandla kaNkulunkulu esebenza,” kugcizelela uMcinga.
Owesifazane owayevule icala ubengasabonwa nangokhalo ngesikhathi icala lisenkantolo kanti lapho ayehlala khona wavele wathutha washaya utshani.
Services


text:
CHARLES KHUZWAYO
Izilomo zeGagasi 99.5 FM o-Alex Mthiyane, owethula uhlelo lwasekuseni i-Alex And The Morning Crew noSiya Mhlongo, owenza olwangeSonto ekuseni, zizoshiyelana inkundla kwi-5 Men 1 Message eCity Hall eThekwini ngoJulayi 6.
Laba basakazi bazobe bekhuluma ngokubaluleka kwemindeni emiphakathini, ububi kokuthandana kwamantombazane namadoda amadala bese beqwashiswa ngokuhlukunyezwa kwezingane nabantu besifazane.
Kulo mcimbi kuzophinde kunandise izilomo zabaculi okubalwa kubo oThinah Zungu, Babo noSgwili, Afro Soul, ATM, SWT Girl, Lungi M, DJ 15, DJ Verg noDJ Gukwa.
Umgqugquzeli walo mcimbi, uThobani Makhaza, uthe ngeke zisale ngaphandle izidakamizwa nobugebengu ngoba yikho okuhlalise lubhojozi izakhamuzi zaseNingizimu Afrika.
“Sekuyisikhathi sokuthi kukhulunywe ngezinto eziyimbangela yokuhlukumezeka komphakathi. Lo mcimbi sikhethe ukuwubiza kanje ngenhloso yokuthi kuqwashiswe kubuye kukhuthazwane.
Izithameli sifuna zibuyele emakhaya zithole lonke ulwazi ebeziludinga,” kuchaza uThobani.
Laba basakazi bazobe behambisana nabefundisi abangaconsi eKZN uPastor Sthembiso Zondo noPastor Vusi Dube.
“Siyazi ukuthi kunzima ukulalela inkulumo phezu kwenye. Sibuye sathi asifake nomculo phakathi ukuze izithameli zikwazi ukwehlisa lezi zinkulumo,” kusho uThobani.
Services


text:
NONHLANHLA MKHABELA
SILOKHU senyuke njalo isibalo sabantu abashona ezingozini zomgwaqo ngala maholidi njengoba kushone abalisa ababili engozini eyenzeke izolo ekuseni, emgwaqweni uN2, eduze nasesikhumulweni sezindiza esidala, eThekwini.
Okhulumela abezimo eziphuthumayo ER24, uMnuz Derrick Banks, uthe laba balisa abalinganiselwa eminyakeni engaphezu kuka-20 bashone emuva kokuba imoto iHyundai H100 yokuthwala izimpahla abebehamba ngayo ingqubuze udonga kulo mgwaqo ngezithuba zabo-5.30 ekuseni.
“Ngesikhathi abosizo oluphuthumayo befika bathole imoto yalaba balisa inomonakalo omkhulu ngaphambili kanti abagibeli bayo bebelokhu bebambeke ngaphakathi kuyona,” kuchaza uBanks.
Uthe abosizo oluphuthumayo bathe uma bebaxilonga bathola ukuthi balimele kanzima kanti bashonele kuyona indawo yesigameko.
Kudingeke ukuthi laba baze batakulwe ngezindlawu emotweni abebeshonele kuyona.
Lesi sigameko singesinye kwezingaphezu kwenkulungwane ezenzeke ngala maholidi ezweni lonke.
Okhulumela uMnyango wezokuThutha, uMnuz Kwanele Ncalane, uthe uNgqongqoshe uMnuz Willies Mchunu ushaqekile ngokushona kwalaba ababili ngoba kwandisa isibalo sabantu abashonela emigwaqweni, okuyinto engamukelekile.
“Isifundazwe saKwaZulu-Natal sisodwa nje kushone abantu ababalelwa ku-130 emigwaqweni kanti izingozi eziningi imibiko iveza ukuthi zenzeka phakathi kuka-10 ebusuku no-6 ekuseni okungenzeka ukuthi abantu bayehluleka ukuzikalela ukuthi sebekhathele,” kusho uNcalane.
Uthe okunye okungadala lokhu wukuthi njengoba kungamaholide nje, abantu abaningi ngalezi zikhathi basuke beya noma sebebuya ezindaweni zobumnandi ‘sebedlile’ okuyinto ehamba phambili ekudaleni izingozi.
Services


text:
Kwehlile ukuzibulala kwabantu eJapan
2013-01-17 12:02
Tokyo - Amaphoyisa kanye nohulumeni bathi zehlile izehlakalo zokuzibulala kwabantu eJapan, zehla zangaphansi kuka-30 000, okuyisilinganiso esiphansi kakhulu uma kuqhathaniswa naseminyakeni engu-15 eyedlule.
Izibalo zidedelwe ngoLwesine, zikhishwa ngabakwaNational Police
Agency, abathe bangu-19 216 abesilisa abazibulala babe ngu-8 550 abesifazane.
Izikhulu zithi izibalo bezilokhu zehla eminyakeni eyedlule, ikakhulukazi ekuzibulaleni kwabantu asebekhulile besilisa.
UMakoto Okada oyisikhulu esiphezulu kuhulumeni, uthi ingcindezi kwezomnotho ngezinye zezinto eziholela ekutheni abantu bagcine bezibulala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
Ngingayisiza iBafana - Inyanga
2013-01-21 08:34
East London - Inyanga yase-Eastern Cape, uReuben Matewu, uthi angayisiza iBafana Bafana ukuba inqobe imidlalo ku-Africa Cup of Nations (AFCON).
INingizimu Afrika idlale umdlalo ongenamagoli neCape Verde Islands eNational
Stadium ngoMgqibelo, nokunyuse ukukhathazeka ngokuthi bangase bakwazi ukufaka amagoli kule midlalo.
"Ngingayisiza iBafana Bafana mahhala uma ithanda, ngingaqala ngemidlalo emithathu," kusho uMatewu esiteshini somsakazo i-trufm, ngeSonto.
"Ngizobe sengiqala ngibabiza imali uma sebebona imiphumela emihle.
"Angifani nalaba abasebenzisa umuthi omubi. Ngisebenzisa amakhambi atholakala kalula kulona leli."
INkosi uMwelo Nonkonyana, noyisekela likamengameli weSA Football Association (SAFA) aphinde abe nguSihlalo wekomidi elihlela imidlalo ye-AFCON, uthe isiphakamiso sikaMatewu singase sibhekisiswe.
"Sihleli silindele noma ngabe yiluphi usizo olungenza iBafana yenze kangcono," kusho uNonkonyana.
USibonelo Madela, noyinyanga yasoLundi, KwaZulu-Natal, waqalekisa iBafana ngokuthi ngeke iwine ngoba iyamkweleta.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
Kuzokuba noguquko komasipala e-E Cape
2013-02-11 10:01
Johannesburg - Amalungu eqembu elibusayo i-African National Congress komasipala base-Eastern Cape, angase athuthelwe kwezinye izindawo, kusho umbiko wangoMsombuluko.
UMngcinimafa weqembu uThandiswa Marawu, utshele iphephandaba iDispatch Online wathi kukhulunywe kwi-lekgotla, ebibanjelwe e-East London, kwanqunywa ukuthi kube khona amalungu azothuthela kwezinye izindawo.
"Ukuhanjiswa kwentuthtuko kuyaphazamiseka, hhayi ngenxa yokushoda kwezimali kodwa ngenxa yodweshu lwangaphakathi komasipala. Kumele kuthi kuphela inyanga kaMashi kube sekulungisiwe lokhu," kusho uMarawu.
UMarawu ubale uMasipala waseBuffalo City kanjalo neNelson Mandela njengezizinda ezidinga ukubhekisiswa, kwaba nguMasipala waseMnquma, iseButterworth, Mbashe, kube yiKing Sabata Dalindyebo kanjalo neMbizana esePort St Johns.
“Kwayimanje zikhona izincomo zokuthi kwenziwe uguquko. Kuzoshintshwa abasebenzi komasipala ekubukeka sengathi isimo angeke sisalungiseka neze kubo.
“Ngezinye izikhathi kuyenzeka abaphathi baphume baphele emigomweni yeqembu, kokunye kube izimeya. Kuzokuba khona uhlelo lokuqondiswa kwezigwegwe."
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- SAPA


text:
NOKUBONGWA PHENYANE
BASOLA inzondo ngomculo kamaskandi abaculi ngemuva kokuvinjwa komhleli womcimbi ukusebenzisa ihholo ngoba kuthiwa kufa abantu uma kunamakhonsathi kama-skandi nesicathamiya.
Laba baculi bayaveva ngemuva kwemibiko yokuthi uNelly Dladla weqembu lombhaqanga iZamambo uvinjwe ukuthi asebenzise ihholo eliseSoweto, eGoli, obekuzoba kulona ikhonsathi kamaskandi nesicathamiya.
UNelly obehlela lo mcimbi uzwakalise intukuthelo yakhe ephephandabeni lesiNgisi izolo ngesenzo somphathi wehholo laseMzimhlophe onqabe ukubanika le ndawo ngoba ethi anodlame la maciko.
UNelly ongatha-ndanga ukukhuluma neSolezwe ngalolu daba njengoba ethi usegxekwe kakhulu, ucashunwe ethi uhambile eyobikela abaphathi behholo ngalo mcimbi bamchitha.
UMnuz Amos Khumalo okuthiwa nguye obhekelele leli hholo ukubeke kwacaca ukuthi akabafuni laba baculi.
“Ngabe kungcono ukuba ngabaculi bezinye izinhlanga manje amaZulu anodlame futhi uma umcimbi ethe uzophela ngo-6 uze uphele ngo-10,” kusho uKhumalo kuleli phephandaba.
Umculi kamaskandi uThokozani Langa uthe, laba bantu bacasha ngesithupha kukhona abakufihlayo ngalokhu.
“Bakhombisa inzondo enkulu ngabakwenzile. Kukhona nje abaphezu kwakho,” kusho uLanga.
UBoneni Magubane ocula okamaskandi uthe lokhu kubukela abantu abangamaZulu phansi.
“Ngabalandeli abajwayele ukulwa ngoba bathatha izinto mawala, thina baculi bakamaskandi asikaze silwe,” kusho uBoneni.
Services


text:
UMvikeli woMphakathi uzophenya iNYDA
2012-10-24 08:28
Johannesburg - UMvikeli woMphakathi uThuli Madonsela uzocelwa ukuthi aphenye ngezinsolo ezithi iNational Youth Development Agency yasebenzisa izindodla zemali ngesikhathi kuhlelwa imicimbi yosuku lwentsha.
Umholi weDemocratic Alliance Youth uMakhashule Gana uthe bazocela kuphenywe iNYDA, IHhovisi likaMengameli kanjalo nohulumeni wase-Eastern Cape.
"Lesi sikhalo singesinye seziningi esesicele uMvikeli woMphakathi ukuthi aziphenye ngeNYDA," kusho uGana.
UNgqongqoshe eHhovisi likaMengameli uCollins Chabane uveze ukuthi iNYDA isebenzise imali ecela ku-R1million iyisebenzisela amabharethi, kulungiselelwa umgubho kaJuni 16.
Ibalelwa kuR2.8 million imali eyanikwa iNYDA kuze izohlela imigubho e-Eastern Cape.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
SIZWE BLOSE
ZIBUKEKA zinamandla izilimi zomdabu emisakazweni yakuleli, ngike ngalalela imisakazo esebenzisa izilimi zabomdabu naleyo esebenzisa isilungu.
Engikutholile wukuthi abantu abaningi bayaziqhenya ngezilimi zabo nokwenza isibalo sihlale siphezulu emisakazweni esakaza ngezilimi zomdabu.
Okugqamayo kulezi ziteshi wukuthi iningi labantu kalithandi ukuthi izilimi zabo zixutshwe nezinye.
U-K-Ci August osakaza uhlelo lwantambama kuMhlobo Wenene FM uzakhele olukhulu udumo ngendlela alukhuluma kahle ngayo ulimi lwesiXhosa.
Into aphinde adlise ngayo lo msakazi wukuthi akanawo umculo noma iculo agijima phezu kwalo uma esakaza. Lokhu kwenza uluzwe kahle ulimi lwesiXhosa ukuthi lumnandi kanjani njengoba engalushebi nolunye ulimi.
Ophenyweni engilwenzile ngithole ukuthi lo msakazo ubalwa kwenabalaleli abaningi.
Kwenzeka okufanayo uma ngilalele uPutco Mafani ekuseni oze ancome athi cha lumnandi ulimi lwakaXhosa.
Omunye umsakazi woMhlobo Wenene, uLuzuko Koti wazama wehluleka ethi usakaza ngesiLungu kulo msakazo kwavele kwacaca ukuthi abalaleli abayizwa kahle indaba yokuxutshwa kwesiNgisi olimini lwabo.
UKhozi FM oluhamba phambili kuleli ngesibalo sabalaleli (7 million), ngesinye isiteshi engicabanga ukuthi sinabalandeli abangaka nje ngoba sisakaza ngesiZulu.
Okuhle ngolimi lomdabu wukuthi uzwa konke okushiwo ngumsakazi.
Ukusakaza ngolimi lomdabu ngibona kuba nanomthelela kwelokuthi isiteshi siwudidiyela kanjani umculo ozodlalwa kusona.
Imisakazo eminingi esakaza ngesilungu uyithola idlala umculo waphesheya uma uyiqhathanisa nale misakazo esebenzisa izilimi zabomdabu. Yona noma iwudlala umculo waphesheya kodwa igxila emculweni wakuleli nokuyenza isondelane nabalaleli bayo.
Omunye umsakazo oyisibonelo esihle Izwi LoMzansi nawo osakaza ngesiZulu kuphela. Okuhle wukuthi unabalaleli abaningi uma uwuqhathanisa neminye imisakazo yomphakathi efana noVibe FM, Nanda FM, Radio Sunny South neminye exuba izilimi.
Ngiyazi ukuthi imvume yeGagasi 99.5 FM iligunyaza ukuthi lisebenzise zombili izilimi okuyisiZulu nesiNgisi kodwa uyawucabanga nje lo msakazo ususebenzisa isiZulu kuphela ukuthi ungaba njani?
Mhlawumbe Ukhozi FM neZwi LoMzansi ngabe badonsa kanzima.
Thatha uhlelo luka-Alex Mthiyane ekuseni. Baningi abaluthandayo kodwa lushoda ngezinto ezincane. Uma lungase lugxile esiZulwini, luphume luphele ulimi lwesiNgisi ngisho noma ngabe babuza imibuzo, u-2 million wabalaleli aqhosha ngawo uLinda Sibiya ekuseni ungaphaza-miseka kakhulu.
Emculweni, uma bengase badlale izingoma eziningi zaseMzansi banciphise kwezaphesheya, uLinda angalukhomba uhlelo luka-Alex ngezibalo.
Ngisho noma uKhozi luziqhenya ngabalaleli abaningi kodwa mina angazi luncintisana nobani ngoba kunzima ukuthi umuntu waseKZN umuzwe ethi yena ulalela uMhlobo Wenene FM noma iLesedi FM iziteshi zomsakazo engicabanga ukuthi ziqhudelana okwangempela nalo msakazo.
Uma kungaba nomsakazo osebenzisa isiZulu kuphela kungaphuma izibalo zangempela zabantu abalalela uKhozi FM. Mhlawumbe kuzomele sivume ukuthi umsakazo oncintisana noKhozi FM okwangempela eKZN kungaba yiZwi LoMzansi FM. Cha abantu bayaluthanda ulimi lwabo.
Services


text:
NOKUBONGWA PHENYANE
UBOSHWE eqeda ukuphuma ngomnyango wasesontweni umkamfundisi ogwaze walimaza intombazane abeyisola ngokuthandana nomyeni wakhe webandla iFull Gospel Church eseMbali, e-Unit 2, eMgungundlovu.
Uboshwe izolo emva kokuthi intombazane ihambile yayovula icala ngoLwesihlanu icindezelwa wumndeni wayo.
Isolezwe NgoMgqibelo libike ngodaba lukamkamfundisi okuthiwa ngemuva kokuthi umyeni wakhe engalalanga ekhaya uhambe waya kulo wesifazane abasonta naye wafika wamgwaza amanxeba amabili ekhanda.
Okhulumela amaphoyisa, uLieutenant Colonel Vincent Mdunge, uthe basazolubheka lolu daba usacela intatheli iphinde ibuyele kuye kodwa ukuhamba kwesikhathi ucingo lwakhe beselukhala lungabanjwa.
Umthombo osondelene nomkamfundisi uthe uboshwe ngesikhathi kuphela inkonzo ngoba icala bese livuliwe. amaphoyisa amlinde ngaphandle kwesango.
“Ngikhuluma nawe nje usesiteshini samaphoyisa. Bebekhona bobabili nomfundisi kusanda kuphuma isonto kodwa abakubo kwantombazane bebengekho. Bathe sebeyayeka ukusonta ebandleni emva kwalesi sigameko,” kusho yena.
Uthe bakufanisa nehlazo okwenziwe ngumkamfundisi okuthiwa akaqali ukulwa. ezinyangeni ezintathu ezidlule kuthiwa walwa nenye ingane esikoleni sakhe bebanga isoka, hhayi umfundisi.
Kuthiwa umkamfundisi ube nesiqiniseko sokuthi bayathandana ngokuthi ngeledlule abone imiqhafazo evela kowesifazane wasenkonzweni kwiselula yomyeni wakhe efakazela ukuthi bebelele ehhotela iRegal Inn elibude buduze nomuzi wabo.
Umthombo uthe ngesonto eledlule umkamfundisi ufike enkonzweni wakhipha lo wesifazane isonto lisanda kuqala umfundisi eqeda kuthandaza.
“Ulicele kahle leli volontiya ukuthi limphelezele khona into afuna ukuyoyilanda ekhaya. Sebefikile ekhaya uqale ngokuthi akhiye isango nomnyango maqede wangena ekamelweni lokulala, wakhumula isiketi wagqoka ama-leggings,” kusho lo mthombo.
Uqhube wathi lo wesifazane ungene endlini kuqoqwe kwabekwa ndawonye ummese, iphini lokubonda uphuthu, insimbi ende nesikele.
Kuthiwa umama umfundisi uqale wanquma ama-dreadlocks alo wesifazane ngoba ethi enziwe ngemali yakhe nokuthe eqeda wahosha iphini wamshaya emphoqa ukuba avume ukuthi uthandana nomyeni wakhe futhi ubelele naye ehhotela iRegal Inn.
“Lize laphuka iphini lilokhu liphika ivolontiya. Usuke lapho wadonsa insimbi, wagalela ngayo kuye kodwa walokhu eqhubekile nokuphika. Ube esedonsa ummese wamgwaza ngawo ekhanda amanxeba amabili. Ugwazekile nasezingalweni abelokhu evika ngazo wagcina ngokuthi awe phansi kodwa waqhubeka wamgwaza nasezinyaweni,” kusho lo mthombo.
Services


text:
SICHITHIWE isicelo sakamuva sebheyili ebesifakwe ngumculi we-hip hop uMolemo “Jub Jub” Maarohanye (osesithombeni), izolo eNkantolo ePhakeme yaseGoli.
IJaji J Koetzee uthe uyavumelana nesinqumo esathathwa yiNkantolo kaMantshi eseProtea, esasithi lo mculi wehluleka ukuveza izimo ezazingaholela ekutheni avunyelwe ukunikwa ibheyili.
“Kuncane kakhulu, uma bukhona, okungeseka lesi sicelo asifakile,” kusho uKoetzee.
UJub Jub nomngani wakhe uThemba Tshabalala, ngo-Okthoba 16, balahlwa ngamacala amane okubulala, amabili okuzama ukubulala, awokushayela ngesivinini esingavumelekile nokusebenzisa izidakamizwa.
Kwashona izingane ezine, ezimbili zalimala kabi engozini eyabangwa ngukujahana ngezimoto kukaJub Jub noTshabalala ngezimoto zabo ama-Mini Cooper, eSoweto, ngoMashi wango-2010.
Isigwebo sabo kulindeleke ukuthi sikhishwe ngoNovemba 30. – Intatheli yeSolezwe
Services


text:
Bathungelwe ngomlilo eKhayelitsha
2012-03-20 12:01
Cape Town - Amadoda amathathu athungelwe ngomlilo asha eKhayelitsha, esifundazweni saseWestern Cape, kusho amaphoyisa ngoLwesibili.
Okhulumela amaphoyisa uNovember Filander uthi abashonile bagaxwe amathayi bashiswa.
Uthi bonke batholakale ngakujantshi wesitimela eNkanini, eHarare, ngoMsombuluko ebusuku.
"Abashonile bebezungezwe ngumphakathi, okholwa wukuthi bayathinteka ezehlakalweni zokuhlukumeza ezenzeka endaweni."
Oyedwa kulaba ushonele endaweni yesehlakalo kwathi ababili bashonela esibhedlela.
Akekho oseboshiwe ngalokhu.
– "Like" ikhasi lethu ku-Facebook uze ukwazi ukujoyina inkulumo
ngolimi lwakho.
– Landela IzindabaNews24 kuTwitter (@IzindabaNews24).
- SAPA


text:
Elakuleli lizosebenzisana neNamibia
2012-11-06 16:36
Cape Town - INingizimu Afrika isayine isivumelwano sokusebenzisana seminyaka emithathu nezwe iNamibia, lokhu kuza ngemuva kwezingxoxo ezibanjwe yizikhulu zawo womabili amazwe.
UMengameli uJacob Zuma ubambisane nozakwabo waseNamibia uHifikepunye Pohamba, ngenhloso yokuzama ukuqinisa ukusebenzisana kwamazwe.
"Sibhekisise kakhulu izinto ezithinta ezokuhwebelana, ezemfundo, ezokuvakasha kanjalo nezokuphepha," kusho uZuma etshela abezindaba.
Isivumelwno sithi amazwe azohlangana minyaka yonke, ukuqinisekisa ukuthi yonke into ekuvunyelwenwe ngayo iyenziwa, kulindeleke ukuthi kube nezethulo ezizokwenziwa njalo uma amazwe ehlangana.
Kulindeleke ukuthi kuphinde kuqiniswe izingqalasizinda kanjalo nezinhlelo ezithinta ezobunjiniyela, isivumelwano sithi abakwaSA Weather Service, sebevele bahlinzeke iNamibia ngezinye zezinsiza kulo mkhakha.
UPohamba uncome izingxoxo azibambe noZuma, wathi zibe nemiphumela emihle.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Ezinye izindaba...
Ezemidlalo...
Umqeqeshi we-Orlando Pirates usekhulume wathi fahla ekutheni bangase baqondise uThabo Matlaba izigwegwe kulandela isigameko esenzeke ngesikhathi bedlala neMamelodi Sundowns.
Lowo owayengumdlali weMamelodi Sundowns, uSolomon Okpako, usevumelene neSantos kanti maduzane kulindeleke asayine isivumelwane naleli qembu elidlala kuFirst Division.
Umdlali omusha weMan United, u-Angel di Maria, usedalule ukuthi kwakungesona isifiso sakhe sokuba ashiye iReal Madrid, uthi leli qembu laqamba amanga lathi ufuna ukuhamba.


text:
Isixolisile indoda esebenzise inkundla yezokuxhumana, iFacebook, ithi kumele kujatshulwe kwenziwe idili ngokushona kwezingane ezingu-42 zabamhlophe ezashona eminyakeni engu-28 eyedlule.
UMnuz Zama Khumalo uthe usethola izinsongo ngenxa yalo mbhalo.
Iphephandaba iThe Times libike ukuthi uKhumalo (24), utshele abangani bakhe abangu-493 kuFacebook wakhe ukuthi uzothumela izimemo edilini alibize ngeBig Black Braai lokujabulela ukufa kwezingane ezingu-42 ezashona ngesikhathi ibhasi ezazihamba ngalo liphonseka edamini iWestden, eGoli, ngoMashi 27, 1985.
Idili lizokuba ngelesikhumbuzo sale nhlekelele. Kuzokuba khona oDJ kuqhunyiswe neziqhumane wena owabona kubhiyozwa ngoNcibijane.
Ngokwephephandaba, uNksz Katherine Shaddock, wethukile ebona lo mbhalo ngoba udadewabo naye washona kule ngozi.
Udadewabo uMary-Ann Miles, wayefunda uGrade 11 ngaleso sikhathi.
UKhumalo ku-status sakhe sakuFacebook ubhale namagama abafa abangu-24 kwabangu-42 ehambisana nombhalo othi “ukufa kwabo kuyabongeka Nkosi yami.”
Kuthiwa uzibiza ngentatheli yephephandaba iDaily Sun.
Abaphathi beDaily Sun bazihlangulile bathi uKhumalo akasasebenzi kuleli phephandaba.
Okhulumela i-SA Human Rights Commission, uMnuz Isaac Mangena, utshele iThe Times ukuthi bathole isikhalo ngalo mbhalo onobandlululo.
Services


text:
LUNGI LANGA
AKAZISOLI ngokushiya ubuhlengikazi aziqalele ibhizinisi lakhe lokuthaka amakhambi esintu.
UNkk Moekgo Owusu-Ampomah waseGlenmore eThekwini owayengu-mhlengikazi eWentworth iminyaka eminingi uthe ukusebenza njengo-mhlengikazi yikho okumsiza ebhizinisini lakhe i-Abibiman Health Products and Trading esemahhovisi akaSeda eThekwini aliqale eminyakeni engaphezu kwemithathu edlule.
“Isipiliyoni sobuhlengikazi singisiza uma kufika umuntu osuke ebonakala ukuthi usedinga ukuxhumana nodokotela. Kuke kufike umuntu ezofuna usizo ngimtshele ukuthi usedinga ukubonana nodokotela ukuze athole usizo asuke eludinga,” kusho uNkk Owusu-Ampomah. Uthe akalenzi iphutha lokungadluliseli phambili labo abadinga usizo olungaphezu kwalolo analo.
Ekusebenzeni kwakhe njengomhlengikazi uke wayosebenza phesheya.
“Kukhona isikhathi lapho kuke kwaba nesasasa lokusebenza phesheya kangangokuba abahlengikazi abaningi bakuleli bahambe bayosebenza khona. Angihlalanga isikhathi eside ngoba ngafika ngabona ukuthi akukuhle ngale ndlela ebengicabanga ngayo,” kuchaza uNkk Owusu-Ampomah.
Uthe kwakudingeka ukuthi asebenze amahora angaphezu kwalawo abewasebenza kuleli ukuze enze le mali ayeyidinga ukuze ondle umndeni wakhe. Akabonanga madlelo aluhlaza ayewacabanga.
Emuva kokubuya kwakhe kwaba nzima ukubuyela ebuhlengikazini kodwa wayengakhathazekile ngoba wayeseqala ukwenza amakhambi akhe.
“Ngathi ngisalindele ukungena emhlanganweni lapho sasizokhuluma neziphathimandla zezempilo ngokungena emsebenzini wobuhlengikazi ngafikelwa abantu ababazi ngemikhiqizo yami. Bafike bathenga kwathi kushaya izikhathi zasemini ngase ngithole u- R2 500. Ngabona ukuthi ngeke ngisangena kulo mhlangano. Ngazibuza ukuthi ngizokwazi kanjani ukwenza imikhiqizo yami ngisesibhedlela ngaphandle kokuntshontsha isikhathi sokusebenza,” kusho uNkk Owusu-Ampomah.
Uthe waqoka ukugxila ebhizinisini lakhe wangabe esazixaka ngobuhlengikazi.
Yize engaseyena umhlengikazi kodwa akakuyekile ukunakekela abantu abadinga usizo lwezempilo.
“Kukhona abantu abafika bedinga iziyalo zokunakekela impilo yabo. Ngiyabatshela ukuthi badinga ukudla okunempilo ngoba imikhiqizo yami ngeke isebenze uma bengazi-nakekeli ngendlela efanele,” kuqhuba uNkk Owusu-Ampomah.
Emikhiqizweni ayidayisayo kubalwa i-M-Tonic esidayisa emakhemisi. Uthe akagcinile lapho usefuna ukufaka imikhiqizo yakhe ezitolo ukuze itholwe yinoma ngubani oyidingayo.
Services


text:
MINENHLE MKHIZE
USEVEZE ukuthi ubengazi ngokusayina kuKaizer Chiefs unozinti waMaZulu uBrilliant “Casillas” Khuzwayo osekuqinisekisiwe ukuthi uzodlalela leli qembu laseNaturena ngesizini ezayo.
Lo nozinti obebolekiswe wuSuthu kuThanda Royal Zulu egijima kuNational First Division (NFD) usezobonakala edlubhe imifaniswano yeZimpofana. Lezi zindaba ziqinisekiswe nguBobby Motaung oyimenenja yeChiefs yize lo mdlali egcizelele ukuthi akazi lutho ngokusayina kwakhe kuMakhosi.
“Siqede yonke into ngoLwesithathu ebusuku nemenenja yakhe. Umdlali usengowethu futhi uzohlala amasizini amathathu eNaturena. Ungumfana osemncane kanti wenza kahle nasemaqenjini esizwe akuleli. Okunye mayelana nabadlali esizobasayina kuChiefs sizokhipha isitatimende kusasa (namuhla),” kusho uMotaung.
Kuthintwa uKhuzwayo uphendule kanje: “UBobby akakaze angithinte mayelana nokusayina kwami neChiefs. Indaba yokujoyina iChiefs ngisayifunde kwabezindaba, mina angazi lutho ngayo. Akukho engisakusayinile nayo. AmaZulu okuyiwona okumele angazise akakaze angithinte. Engikwaziyo wukuthi iChiefs ibifuna ukungisayinisa ngoJanuwari njengoba bekuvulwe iwindi lokusayinisa abadlali kodwa yangakwazi ngoba ngibolekiswe kuThanda. Bangitshele ukuthi bazobuya ngoJuni kodwa indaba yokuthi ngisayine kuChiefs ngiyayeshwama.”
Ngesikhathi iChiefs ebifuna ngaso lo mdlalo okokuqala (ngoJanuwari) beyinenkinga yokulinyalelwa ngu-Itumeleng Khune ongunozinti wokuqina kuChiefs. Ukulimala kukaKhune kunikeze ithuba u-Arthur Bartman.
UTim Sukazi ophethe izindaba zikaKhuzwayo uvumile ukuthi useqede yonke into neChiefs.
“UKhuzwayo ngumfana ohlakaniphile. Ngimtshelile ukuthi angakhulumi alinde iChiefs ize imethule ngokusemthweni. NgoJuni 25 umfana uzoqala ukuzilolonga neChiefs ngoba ngoLwesithathu siqede yonke into noBobby,” kusho uSukazi.
Ngasohlangothini lwaMaZulu, uPhilani Mabaso ongumxhumanisi weqembu nabezindaba uthe: “Uma sikhuluma nemenenja yomdlali sithatha ngokuthi isuke isikhulumile naye umdlali. Iyona obekumele imtshele ukuthi isiqedile neChiefs. Thina singakuqinisekile ukuthi umdlali
usengoweChiefs,” kusho uPhilani Mabaso.
UKhuzwayo ungunozinti ophambili weqembu lesizwe le-Under 23 kanti useke wabizwa kuBafana Bafana kabili. Ubekhona elakuleli lidlala neTanzania eDers Salaam lapho iBafana inqobe khona ngo 1-0 wegoli likaSiyabonga Sangweni. Kuthe kusenjalo wadlala kuBafana ibhekene ne-Equatorial Guinea ngoJanuwari walo nyaka.
Khonamanjalo, sekuvele ukuthi uStanton Lewis osezogijima ku-Golden Arrows ngezayo.
Services


text:
NONTUTHUKO NGUBANE
KUPHUME isidumbu phambi kwamaphoyisa emuva kokushaywa komfana obesolwa ngokugwaza eMpophomeni eHowick.
Isimo simuncu kubo ka-Andile Sokhela (18) okuthiwa ushaywe eboshwele esigxotsheni sikagesi, phambi kukanina, yikomidi elilwa nobugebengu endaweni.
Isolezwe lifice omakhelwane beyikhulumela phansi le ndaba ngenxa yokusabela impilo yabo njengoba kuthiwa leli komidi ‘selibaqedile’ abantu abaphikisana nezenzo zalo.
I-video eqoshiwe lapho leli komidi kuthiwa belishaya khona u-Andile, imveza eboshelwe esigxotsheni sikagesi eshaywa ngemvubu, ethelwa nangamanzi.
Emuva kokushaywa base sebemyisa emaphoyiseni.
Ozibonele esiteshini samaphoyisa akawuvali umlomo ngesihluku athi besenziwa kumufi.
“Ngesikhathi esendleleni eya esiteshini samaphoyisa ubehambe eshaywa eze ehudulwe phansi.
Sebefikile amaphoyisa afike amhlalisa ebhentshini, uma ewela phansi abekomidi bebemshaya phambi kwamaphoyisa. Abebukela sengathi kudlala ithelevishini,” kusho lo mthombo.
UMnuz Sihle Ndlela oyisikhulu se-IFP kule ndawo utshele Isolezwe ukuthi lesi senzo singumphumela wobudedengu bamaphoyisa futhi singababuyisela esikhathini sakudala sobandlululo.
“Ingane ize yafela khona emaphoyiseni ngoba beyiyekelele kubantu abathi balwisana nobugebengu.
Uma ingane yonile iyashaywa ithethiswe kayibulawa. Amaphoyisa ngiwabizile ngiwatshela ngengane ebulawa yiqulu labantu kodwa adlula ngomgwaqo eduze kwesigameko enza sengathi kawaboni,” kusho uNdlela.
U-Andile ubesolwa ngokugwaza ilunga lomphakathi ngosuku lukaKhisimuzi.
Umfana wakwamakhelwane uZethembe Dlamini (16) naye ushaywe kanzima esolwa ngesenzo esifanayo.
Umama kaZethembe, uNkk Thokozani Dlamini uthe uyokhohlwa efile ingane ishaywa ithweswa amatshe phambi kwakhe.
“Ngithe ngiyobika ngokushaywa kwengane yami bathi iveni yabo ife isondo ngakho ngeke bekwazi ukungisiza. Isihluku esingaka amaphoyisa asenze kimi angikwazi nokusichaza,” kusho uNkk Dlamini.
Umama ka-Andile uNkk Thoko Ngubane utshele Isolezwe ukuthi amaphoyisa afike esethi useshonile umfana wakhe.
“Angikholwanga uma ngimfica ehlezi ebhentshini esiteshini samaphoyisa. Impela leli komidi lingababulali, sebengaze beshaye ingane yami ize ife ekubeni iliphika necala abalibeke yena.
Kubuhlungu, lokhu kwenziwa ngabantu ekumele besivikele. Ngifuna baboshwe impela nje,” kusho uNkk Ngubane.
Okhulumela amaphoyisa esifundazweni uCaptain uThulani Zwane uvumile ukuthi u-Andile ushone esesiteshini samaphoyisa.
“Umfana ushonele esiteshini samaphoyisa ngesikhathi elinde abosizo oluphuthumayo.
Ulethwe esiteshini ngamalunga omphakathi.
Icala lokubulala liphenywa ngamaphoyisa kanti sekuboshwe ababili ngalesi sigameko,” kusho uZwane.
Services


text:
UMbeki uxwayise iZimbabwe
2012-11-13 10:01
Johannesburg- Owayengumengameli kuleli uThabo Mbeki usexwayise labo abangogombela kwesabo eZimbabwe ukuba bayeke ukuzihlomulisa ngamadayimane ezwe, kubike iBusiness Day ngoLwesibili.
"Ukukhiqizwa kwamadayimane akumele kwenganyelwe abantu abanezinhloso zokuzihlomulisa abebakhe umbimbi nezinkampani zeziyamini ngezinhloso zokuzuza," kusho uMbeki.
"Njengoba ukhetho oluzoba ngonyaka ozayo lusondela eZimbabwe, kumele leli lizwe likhombise ukuthi alilona izwe eliqolayo."
UMbeki ubekhuluma engqungqutheleni kahulumeni waseZimbabwe emayelana nokuhweba ngamadayimane.
I-Associated Press ngoMsombuluko ibike ukuthi cishe angabiza u-$2 billion amadayimane ebiwa eZimbabwe.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
UZuma unaso isikweletu somuzi - Umbiko
2012-11-20 14:05
Johannesburg - UMengameli uJacob Zuma unaso isikweletu somuzi wakhe oseNkandla, enhla nesifundazwe iKwaZulu-Natal, kusho iHhovisi likaMengameli ngoLwesibili.
"Siyaqinisekisa ukuthi ngempela uMengameli uZuma unaso isikweletu nelinye lamabhange amakhulu aseNingizimu Afrika. Uyakhokha zinyanga zonke," kusho umkhulumeli wakhe uMac Maharaj, esitatimendeni.
IHhovisi likaMengameli lithi liyibonile imibiko yabezindaba ethi umengameli ukhohlise iPhalamende wathi unesikweletu asenza ngomuzi oseNkandla.
"Siyacela abezindaba bahloniphe izinhlaka eziphenya ngalolu daba. Ukuhlawumbisela namahemuhemu angeke kusize ngalutho," kusho uMaharaj.
Iphephandaba iCity Press labika ngeSonto lathi akukho sikweletu somuzi esibhalwe ngoZuma, laqhubela lathi umhlaba ekwakhiwe kuwo ngowabeNgonyama Trust, engaphansi kwesandla seSilo samaBandla iNkosi uGoodwill Zwelithini kaBhekuzulu.
NgoLwesibili, uZuma watshela iPhalamende wathi unesikweletu ngalo muzi wakhe ongundabamlonyeni.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- SAPA


text:
Akonakele kakhulu kwiBafana - Abahlaziyi
2013-01-09 15:02
Cape Town - Iqembu lesizwe iBafana Bafana lishaywe ngelilodwa eqandeni, lishwaywa
yiNorway ebigijinyelwa ngabafana abancane abanesipiliyoni esingatheni.
Abafundi bahlaziya umdlalo ngokuwubona kwawo.
UPhilani Mtshali uthe: Badlale ibhola elihle kakhulu abafana, amagoli nje angavumanga, bona bebefika epalini.
UCmpiwe Mkethwa uthe: Sizohlala sidliwa uma kusadlala o-Digashu noBongani Khumalo, bekuzoba ngcono ukuba bekufakwe uForman noNtethe noma uFranceman.
USbo Mfeka uthe; Bekumele asheshe aphume uMphela.
ULungelo Buthelezi uthe: IBafana iyazama yona, ukuthi nje ayikahlangani kahle. Uma singahlasela kakhulu, sibe bukhali phambi kwepali ngabagadli ababilii....sisabadinga abadlali abakwazi ukuphoqa njengoRantie, Phala, Serero noMahlangu.
Kona akukubi kakhulu.
UKhonzo Ntokozo uthe: Mina bengizolanda u-Andile Jali ngimfake enkabeni bese ngihambisa uMphela ebuyele kuSundowns yakhe ngoba ayikho lento alandelwe yona.
Ngiphinde ngifake uFransman endaweni kaKhumalo, isizwe sizoba yinhlekisa e-Africa.
ULihle Shezi uthe: UTshabalala kumelwe athi ukushuka ibhetshini, kungene uSerero. Udlala kangcono kakhulu, okunye ekukmele kwenziswe, wukuthi kulandwe uSteven Pienaar.
UMnotho Zikhali uthe: Mina endaweni kaMpela ngabe ngiqale ngoParker noma ngoRantie, kuthi emuva ngiqale ngoMatlaba.
US'mphiwe Luthuli uthe: Abadlali badayisa abaqeqeshi, ibhola abalidlalayo lihle kodwa emdlalweni webhola kudingeka amagoli. Lokhu yikona kanye okwaxoshisa uPitso ngoba abawasebenzisi amathuba abawatholayo.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
NONTUTHUKO NGUBANE
UGOGO odlwengulwe yindoda amahora angaphezulu kwamathathu ingamnike thuba ufuna umdlwenguli abanjwe ashumpulwe ubuntu bakhe ukuze ubuhlungu amziswe bona angaphinde akwazi ukubuzwisa omunye umuntu wesifazane.
Lo gogo waKwaDindi ngaphandle kwaseMgungundlovu wehlelwe yilesi sehlo ngezintatha zangeSonto.
Isolezwe elivakashele lo gogo ohlala yedwa ekameleni elilodwa lodaka lamthola elele ngenxa yezinhlungu athi namanje ziyambulala.
Elandisa Isolezwe ngokwenzekile uthe ngezithuba zehora lesishiyagalombili ebusuku esanda kungena embhedeni kukhona obengqongqoza kodwa wangamvulela ngoba ubengazi ukuthi ungubani.
Emuva komzuzu uthe ubone kunyakaza iwindi, sengathi kukhona ozama ukulivula.
“Kungene ngewindi owesilisa engingamazi. Ngaleso sikhathi bekumnyama kakhulu. Ngivukile ngahlala ngesinqe ngabuza ukuthi ungubani. Uvele wathi ufuna imali, uma ngithi anginayo usondele kimi ephethe ummese waqala wangishaya. Ngizamile ukulwa. Ngamwisa phansi kodwa wavuka wangishaya kakhulu. Upeqululile efuna imali. Uyitholile (R250) phansi komcamelo, wathi angimboze ngengubo ukuze ngingambuki ngoba yena akabukwa. Ngisathukile ngizitshela ukuthi ngiyafa uthe ufuna ucansi, ngakho angilale embhedeni ngibheke phezulu,” kusho ugogo.
Ngesikhathi ezama ukumemeza uthe lo mlisa uvele wamshaya kakhulu emthembisa nokumgwaza ngommese abewuphethe.
Ugogo uthe uqale ukumdlwengula cishe bese kudlule kancane ihora lesishiyagalolunye ebusuku kodwa uze wamyeka sekudlule imizuzu engu-30 phakathi kwamabili.
“Bekungathi uyamqabuka umuntu wesifazane ngendlela akade enza ngayo. Ubengilimaza ngendlela eyisimanga futhi engafuni ukungiyeka. Ungiqhoqhobale ngaze ngopha kodwa walokhu eqhubekile nokungidlwengula,” kusho ugogo.
Ngokusho kagogo lo mdlwenguli ubenamnadla yize bekuzwakala iphunga lotshwala emlonyeni wakhe.
Ugogo uthe uselala komakhelwane ngoba akasaphephile ukuba yedwa ebusuku, nasemini usehlezi enovalo.
Akufisa kakhulu wukuba umsolwa abanjwe bese ejeza kanzima ukuze le nto ayibonile ingaphinde yenzeke komunye wesifazane.
“Noma angasikwa ubudoda bakhe ngoba ungenze into ebuhlungu. Bengenzeni kangaka kuyena ukube azongibulala ngale ndlela? Sengimdala mina, angisafanelwe wukwenziwa le nto. Uhulumeni ngifuna ubambe lesi sigebengu usijezise kanzima ukuze singeke siphinde sibambe omunye umuntu wesifazane simdlwengule. Uma ephuma esitokisini angaphinde adlwengule kodwa uma kusikwa ubudoda bakhe ngeke aphinde,”kusho ugogo ehlengezela izinyembezi.
Ngokuthola kweSolezwe akukhona okokuqala ukuthi kudlwengulwe umuntu osemdala kule ndawo. Nyakenye kudlwengulwe umama ohamba ngesihlalo esinamasondo ngamadoda amathathu eshintshana ngaye.
Lo gogo unezinyanga ezintathu kuphela ehlala kule ndawo. Umakhelwane wakhe uNksz Zandile Ngcobo uthe kubuhlungu ngoba umdlwenguli ubazi ukuthi ugogo uhlala yedwa.
UNkk Mathombi Dlamini osacuphise ugogo emzini wakhe uthe ufisa izihlobo zagogo zimlande ngoba uma eqhubeka ehlala yedwa kuningi okunye okungamehlela.
Ugogo wayenezingane ezine kodwa zashona ezintathu, eyodwa yomfana ihlala lapho isebenza khona.
Ugogo unconywe ngonesi besibhedlela nangamaphoyisa ngokungagezi washeshe wayolibika necala ngoba kukhona uketshezi lomdlwenguli olutholakele.
Okhulumela amaphoyisa maphakathi nesifundazwe, u-Lieutenant Joey Jeevan, uthe okwamanje kusathungathwa umsolwa.
“Siyanxusa onolwazi ngodlwengule ugogo anikeze amaphoyisa lonke ulwazi ukuze ezoboshwa,” kusho uJeevan.
Onolwazi angathintana nomphenyi wecala u-Officer Selva Naicker ku-033 398 9767 noma ku-082 332 4825.
Services


text:
MHLENGI SHANGASE
SEKUYITHUBA labantu baKwaZulu-Natal lokuba baphawule ngokwengezwa noma ukuncishiswa kwamaholidi kuleli njengoba ikhomishini ebhekele amalungelo amabandla ahlukene izotheleka kulesi sifundazwe kuleli sonto.
Ukuza kwale khomishini kufike ngesikhathi ibandla iNazareth Baptist Church elidume ngoShembe nalo lisemkhankasweni wokufuna ukuba nosuku okuzohlonishwa ngalo abaholi balo.
Le khomishini izohambela kulesi sifundazwe ngoLwesine nangoLwesihlanu lapho izobe inezigcawu ezizonika umphakathi ithuba lokuphefumula ngamaholidi njengoba kunempikiswano ngokuthi kumele yini ukuthi amaholidi ahambisana nemigubho yezenkolo kube ngamaholidi azofakwa ekhalendeni lakuleli.
Okhulumela abaseKuphakameni, uMnuz Edward Ximba uthe bangathanda ukuthi uMeyi 2, ube yiholidi ngoba wusuku okwakhothama ngalo umqali weNdlela, uMprofethi Isaiah Shembe, noma kube nguDisemba 19 okuwusuku okwakhothama ngalo Inkosi uJohannes Galile Shembe.
“Sisazobhunga neNkosi yaseKuphakameni uVukile ukuthi siye yini ukuyofaka izethulo zethu kule khomishini. Uma ivuma Inkosi sifuna olunye lwazo lube yiholidi elisemthethweni ngoba siyibandla elikhulu,” usho kanje.
Uthe uma amaKrestu enawo nabo babona kungakuhle babe nawo okuhlonipha abaholi abanomlando.
Abahlaziyi bezomnotho bathi kungadla leli lizwe u-R30 billion ngonyaka uma singase sinyuke isibalo samaholidi kuleli. Okunalokho kuphakanyiswa ukuthi asehliswe isibalo sawo njengoba abanye bethi uDisemba 26, okuyi-Day of Goodwill akubalulekile ukuthi ungaba yiholidi.
Esitatimendeni esikhishwe ngokhulumela le Khomishini, u-Adv Sipho Mantula kunxuswa abantu ukuba baphume ngobuningi babo ukuzophawula kanti ngemuva kwalezi zigcawu bazohambisa umbiko eMnyangweni wezaseKhaya.
UKhisimusi nePhasika yizona zinsuku ezisekhalendeni lamaholidi asemthethweni kuleli ezenkolo njengoba engu-11.
Umkhandlu wamabandla iSouth African Council of Churches, uphawulile wathi awuzimisele ngokuthi lezi zinsuku zikhishwe ohlwini lwamaholidi. AmaSulumane nawo afuna izinsuku zokuzila ukudla zifakwe emaholidini akuleli.
Services


text:
Imibono ngobencintsha umyeni wakhe ucansi
2013-02-06 16:23
Cape Town - Owesifazane obencisha umyeni wakhe ucansi kwaze kwaphela iminyaka eyisikhombisa, uthi ufuna umyeni wakhe amkhokhele isamba esingu-R1.3 million kulandela ukuthi ethathe unkosikazi wesibili.
USheikh Ebrahim Moosa, uthi inkolo yakhe iyamvumela ukuthi angathatha isithembu, ngale kwalokho uthi ubencishwa.
Bathini abafundi ngalokhu?
UKhulumani Geo Mavuso uthe: Lo mama kusho ukuthi washada ngezizathu ezingaqondile,uma kuwukuthi wayezimisele ngomendo wayengeke angalali nomyeni wakhe.
Kanti ke futhi namazwi aseBhayibhelini athi abashadile abanamandla phezu kwemizimba yabo, akusesiyo eyabo bodwa.
Konke lokho wayefanele ukuthi akwazi ukuthi umuntu wesilisa uyaphiwa ukudla adle asuthe.
UNolubabalo Jojo Pikelela uthe: Akamthandi neze umyeni wakhe, ufuna imali qha.
USteve Zakhele Mthethwa uthe: Kanti yini umsebenzi womshado?
Mina kuyimi bengizomyeka zibekwa nje ebese ngizithathela omunye, okwakobani ukulamba ukudla kukhona endlini?
UMhlengi Khuzwayo uthe: Indlala ibanga ulaka, uma umfazi ekuncisha ucansi usuke ezijolela ngaphandle, kumele uma uyindoda uvule amehlo umtshele ukuthi iyakunyanyisa lento ayenzayo uma engashintshi komele ashaye isishwapha sakhe ahambe, baningi abafazi abafuna amadoda la ngaphandle.
UJeffro Xovizwe uthe: Lona wesifazane wayevele eshadele imali, ubamba indoda inkunzi.
UThobile D Shabangu uthe: Akumele nangephutha umfazi ayincishe indoda yakhe, kanjalo nendoda akumele imncishe umfazi wayo.
Bekumele indoda ithathe umfazi wesibili ngoba isihlulekile kumfazi oyincishayo.
Emshadweni akumele sidonsisane, ikakhulukazi ngokocansi ngoba uma sidonsisana ngokocansi nakanjani kungena owesithathu.
Nikanani ningagodlelani ucansi nakho konke ningagodlelani, ucansi yilo oluqinisa imizi eminingi.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
WASHINGTON DC—
Uhlangothi lwe Zimbabwe National Statistical Agency, iZIMSTAT ithi isilinganiso sokugugudeka komnotho welizwe, i-Inflation sehle sisuka kokwedlula kancane okuthathu ekhulwini, 3,38%
sayathi gwaqa phose kokuthathu ekhulwini-2,99%
ngenyanga kaLwezi nxa kuqathaniswa lesenyanga kaMfufu.
Lokhu kutshengisa ukuthi ilizwe lilakho ukuthi lifeze injongo yokuthi kuphela umnyaka lesi silinganiso sibe sesiphansi kokubili ekhulwini.
Kodwa ingcwethi ecubungula ezenotho yelizwe, uMnu. Masimba Kuchera utshele uChris Gande weStudio 7 ukuthi intengo yempahla ezitolo ilakho ukukhuphuka ngalesi sikhathi sekhefu lekhisimusi ngoba abantu bezadinga ukuthenga ukudla okunengi okokuzijabulisa lezihlobo labangane.
Ingxoxo loMnu. Masimba Kuchera


text:
Amakhaza akhiphe izidumbu kuleli
2012-07-16 07:55
Johannesburg - Kushone abantu abayisihlanu ngesikhathi likhithika kuleli nobekuhambisana nezimvula kwezinye izingxenye zaleli lizwe ngempelasonto.
IFree State, Eastern Cape neWestern Cape yizona zifundazwe ezishayeke kakhulu.
Izikhukhula nokunqamuka kukagesi bekubikwa ngapha nangapha, abashayeli bezimoto basala dengwane kwathi izakhamuzi zakhishwa emizini.
NaseLesotho kudingeke ukuba kutakulwe abathile.
Okhulumela amaphoyisa e-Eastern
Cape uCaptain Mzukisi Fatyela uthe owesilisa, 69, nowesifazane,
44, bagodole baze bashona eMqanduli naseMthatha njengoba betholakale beyizigingqane emgwaqeni ngeSonto ekuseni.
Abanye bagwilize ePort Elizabeth, kubika izindaba zomsakazo weSABC.
- Landela
IzindabaNews24 kuTwitter
- SAPA


text:
Ngenziswe ukuba nobuntu - Motsepe
2013-01-31 14:02
Johannesburg - UPatrice Motsepe ugqugquzelwe yisibonelo sabazali bakho kanye nabanye ozakwabo abafana noBill Gates ekutheni anikele cishe ngengxenye yomcebo wakhe kwabahlempu.
Le njinga engummeli ngokwemfundo, yangena embonini yezimayini eminyakeni engu-20 eyedlule, futhi engaqali ukunikela ngezigidi zemali, imemezele lokho ngoLwesithathu eGoli.
“UPrecious (okungunkosikazi wakhe) kanye nami sizofaka cishe ingxenye yemali yomndeni wethu ukuba isetshenziswe sisaphila nalapho sesingasekho ngenhloso yokusiza impilo yabantu abahlwempu, abakhubazekile abangasebenzi, abesifazane, yintsha abantu base-Afrika kanye nabanye abasemazweni omhlaba,” kuthembisa uMotsepe.
UMotsepe uthe uzohlalisa izingane zakhe phansi azibonise ukuze nazo zithembise ukuthi zizoqhubeka nalokhu asekuqalile, babelane nabampofu lokhu okuyinzuzo abakwenzile njengomndeni.
Uthe lokhu ngeke kudale monakalo ezinganeni zakhe, “zisazoqhubeka ziphile kahle.”
UMotsepe uthe labo abengamele isikhwama somndeni wakhe basazoqhubeka nalo msebenzi ngisho yena kanye nomkakhe bengasekho emhlabeni.
NgokukaMotsepe, ongumnikazi we-African Rainbow Minerals (ARM), lokhu kungukwenza ubuntu nje ngaphezulu kwakho konke.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- News24


text:
Umsolwa 'akakulungele ukuhamba icala'
2013-02-13 10:02
Lunga Biyela, The Witness
Durban - INkantolo yeMantshi yaseMtunzini isiphakamise ukuthi akekho esimweni esikhale ngokomqondo ukuba ahambe icala umfana, 15, osolwa ngokudlwengula intombazane, 8, ngo-Ephreli wonyaka odlule.
Umfana, nohlolwe ngodokotela abathathu bengqondo, uzongeniswa esikhungweni sezengqondo, kusho uNatasha Ramkisson, -okhulumela iNational Prosecuting Authority KwaZulu-Natal.
Umfana usolwa ngokudlwengula le ngane emasimini omoba, wayikhipha iso, wayiluma entanyeni wayishiya ethi ishonile.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- The Witness


text:
Iphoyisa kwelokudlwengula abangu-14
2013-01-30 12:03
Johannesburg - Ngemuva kwezinyanga ezingu-13 iNkantolo yoMthethosisekelo yathola ukuthi uMnyango wezamaPhoyisa kumele uthwale icala ngokudlwengulwa kwentombazane eneminyaka engu-13 ubudala, eyadlwengulwa yiphoyisa, sekuvele elinye futhi iphoyisa nalo ekuthiwa lidlwengulile.
Kulokhu, akayedwa odlwenguliwe, iphoyisa leli libhekene namacala angu-14 okudlwengula, ekuthiwa lawenza lisemsebenzini.
UConstable Mokolo Molekwa, ubhekene namanye amacala angu-14 okuthumba nayisishiyagalolunye okubamba inkunzi.
Umbiko wezindaba zePretoria News, uthi amacala enziwa ngo-2011.
Abangu-12 ekuthiwa badlwengulwa, kukholakala ukuthi badlwengulelwa eKurhuleni naseGoli kanti oyedwa wadlwengulelwa eHammanskraal.
Amacala omsolwa ahlanganisa nelokuzama ukudlwengula, elabikwa eLimpopo.
Kwesinye isehlakalo, amantombazane amabili athathwa ngemoto yamaphoyisa, eyodwa yase idlwengulwa nguMolekwa, ngakusasa yavula icala emaphoyiseni.
Ngaphambi kwalesi sehlakalo, intombazane yaseLimpopo yavulela uMolekwa icala ithi uzame ukuyidlwengula, nokho wadedelwa ngemuva kokuthi ummangali ehoxise icala.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).
- News24


text:
Bawotha ubomvu ngezelamani ezidlwenguliwe eNdiya
2013-02-21 16:15
New Delhi - Amaphoyisa asephume inqina athungatha amadoda asolwa ngokudlwengula izelamani ezintathu ezineminyaka ephakathi kweyisihlanu neshumi nesihlanu.
Amaphoyisa aseNdiya athi kudlwengulwe izingane ezineminyaka yobudala eyisihlanu, ishumi nane kanye neneminyaka eyishumi nesihlanu.
Ngokusho kokhulumela amaphoyisa uJaved Ahmed, uthi izidumbu zezelamani zatholakala eMaharashtra, ngosuku lwezithandani.
Izingane zabikwa ukuthi zinyamalele ngesikhathi zingabuyi esikoleni.
Umphakathi obuthukuthele uvale umgwaqo uthe kumele kwenziwe ubulungiswa, kuboshwe abasolwa.
Kwenzeka lokhu nje, abantu baseNdiya basanda kuthukutheliswa yisehlakalo sokubulawa kowesifazane obefundela ubudokotela, lona wadlwengulwa ehamba nesoka lakhe wase ebulawa ngesihluku.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).


text:
Kutholakale umama nezingane beshonile
2013-02-25 16:13
Johannesburg - Umama namadodana akhe amabili batholakale beshonile eFourways, eGoli, kusho umbiko wamaphoyisa ngoMsombuluko.
"Izidumbu zabo zitholakale ngabo-21:00 ngeSonto ebusuku," kusho okhulumela amaphoyisa uBalan Muthan.
Kusolakala ukuthi owesifazane uphuze weqisa okuthize okuwubuthi obungaziwa, aphinde wakuphuzisa nezingane ezineminyaka ephakathi kwengu-12 no-17 ubudala.
Okwamanje akukazeki ukuthi laba abashonile baphuzeni, kuzokwazeka uma sekuhlolwe izidumbu.
Kuvulwe idokodo kanti kuyaphenywa, kusho uMuthan.
– Landela Izindaba News24 kuTwitter
(@IzindabaNews24).


text:
BONGIWE ZUMA
ISIFUNDAZWE iKwaZulu-Natal sizoba nohlelo lwezindondo zokuqala ngqa ngonyaka ozayo zokuhlonipha omama besizwe ngeqhaza abalibambile ukuthuthukisa imiphakathi eyahlukene.
Lezi zindondo ezibizwa nge-Africa First Ladies Awards (AFLA) ezihlelwe ngokubambisana yizinhlangano ezimbili kulesi sifundazwe okuyi-Vuka Afrika neMzansi Marketing zizoba ngenyanga yabesifazane u-Agasti.
Kuthiwa inhloso enkulu ukukhuthaza omama besizwe okubalwa kubo amakhosikazi kaMengameli, okaNdunankulu, oNdlunkulu, aweziMeya kanjalo nawabeFundisi ukuba baqhubeke nokubambisana nemiphakathi yangakubo ukuthuthukisa isifundazwe naleli lizwe.
Imikhakha okuzobhekwa kuyo kubalwa owezolimo, owezempilo, owezemfundo, ezamabhizinisi, amathuba emisebenzi, ukuqeda indlala neminye bese beklonyeliswa ngokubheka indima esebeyidlalile.
Omunye wabagqugquzeli be-AFLA uNksz Phumza Mpaka, uthe lo mcimbi wezindodo uzoba khona minyaka yonke kodwa okwamanje ngoba usaqalwa, uzogxila esifundazweni iKwaZulu-Natal nokuzothi uma kuhamba iminyaka kuqokwe kuhlanganiswe omama bazozonke izifundazwe zakuleli.
“Lo mcimbi wezindodo uzoqinisa ubudlelwano nakomama bebodwa bakwazi ukupotshozelana ngolwazi.
Kodwa okusemqoka kakhulu ukubakhuthaza nalabo abangakaqali ukusebenzisana nemiphakathi ukuba basukume bazithathe ukuze liqhakambiswe neqhaza labo ngokuletha ushintsho ikakhulu ezindaweni zasemakhaya,” kusho uPhumza.
Kuthiwa amakhosikazi kaMengameli awazuqokwa umkanye ngeqhaza lawo kodwa minyaka yonke kuzoba khona eyodwa ezohlonishwa ngendondo.
Uma usuvuthiwe lo mcimbi kuzokwandiswa isibalo salabo mama kufakwe nabasemazweni angomakhelwane ukuqinisa ubudlelwano nokubakhuthaza.
UNkk Sizakele maKhumalo Zuma nguyena ozohamba phambili ngonyaka ozayo kwazise iqhaza lakhe liyabonakala njengoba elima nomame baseNkandla benza imisebenzi abangasayikhuthalele abesimame abaningi.
Umcimbi walezi zindondo uzothulwa ngokusemthethweni ngenyanga ezayo eDurban City Hall mhlaka-17 ngehora lesithupha.
UNkk MaKhumalo Zuma uzobe ekhona naye sekuthulwa lo mcimbi.
Imiphakathi nayo izonikezwa ithuba lokuba ivotele labo omama okuyibona abanegalelo elikhulu uma sekusondele umcimbi omkhulu wezindondo ngonyaka ozayo.
Services


text:
UZuma uhambele eChina
2011-04-13 08:44
Beijing - UMengameli wakuleli uJacob Zuma uhambele eChina ukuyothamela ingqungquthela yesithathu yabaholi be-BRICS, nokungamazwe ayisihlanu asathuthuka.
Umholi waseNingizimu Afrika uzohlanganyela okokuqala nabaholi baseBrazil, eRussia, eNdiya naseChina.
UZuma kulindeleke ukuthi abe nomhlangano noMengameli waseChina uHu Jintao ongahlangene nale ngqungquthela endaweni yaseSanya, esiqhingini saseHainan.
INingizimu Afrika yajoyina ngokusemthethweni i-BRICS ngoDisemba.
"Ukumenywa ukuthi sijoyine le nhlangano kutshengisa ukuthi amazwe omhlaba awalibukeli phansi izwe lethu," kusho uZuma etshela inhlangano yezindaba eChina iXinhua.
- Sapa-DPA


text:
MTHOKOZISI MNCUSENI
UKUGQOZA kolwazi nezinsiza yikona okumi phakathi kwabamnyama bakuleli nokuzidlela amahlanga kuComrades Marathon.
Lokhu kushiwo uSimphiwe “Strongman” Mbatha ozobe egijima okwesithupha kulo mjaho omkhulukazi ozobe usuka eMphithi ubheke kwelikaBhanana.
UMbatha (36) uqhamuka nalo mbono nje, akasayisebenzisi imoto yakhe uma eya emsebenzini lapho ephethe khona ithimba labahlanza isikole iThomas More College eseKloof, entshonalanga yeTheku.
Uthi okwenza ashiye imoto yakhe kubo KwaMashu ukuthi usenza amalungiselelo okugcina ngaphambi kwalo mjaho athembise ukwenza kahle kuwona ngokwesikhathi.
UMbatha ongaphansi kweKwaMashu Athletic Club kodwa angaziqeqeshi nayo ngenxa yokuxinwa wumsebenzi, usephumelele ukuthola izindondo ezine zethusi neyodwa yeBill Rowan emijahweni eyisihlanu aseyigijimile empilweni yakhe.
Ngokwezikhathi zeComrades indondo yethusi uyithola uma wenze isikhathi esingaphezulu kancane kwamahora ayisishiyagalolunye kanti iBill Rowan ichaza ukuthi usuke ungene esikhathini esingaphezulu kancane kwamahora ayisikhombisa nesigamu.
“Angiqondile khona ukudelela kodwa kuyiqiniso elingenakuphikiswa ukuthi umuntu omnyama uqinile kunomhlophe ngokwendalo. Ukube iComrades igijinywa ngokwamandla kuphela ngabe abamnyama bayazenzela kodwa ngoba abanalo ulwazi olwanele ngalo mjaho, bahlala njalo besalele emuva. Engikufisayo ukuthi abantu bakithi bathole ulwazi ngendlela yokuphatha imizimba yabo, izinto okufanele bazidle ngokunjalo nezindlela kanye nezinsiza zokuziqeqesha ngendlela uma bezimisele ngokwenza kahle kuComrades,” kusho uMbatha.
Lo msubathi oseneminyaka engaphezulu kwengu-20 ekulo mkhakha uthe uStephen Muzhingi uyisibonelo esikahle ngalokhu akushoyo kwazise ubenganakiwe zolo lokhu kodwa uthe angathola iqembu elinolwazi ngakho konke okufanele akwenze, wayinqoba ilandelana iComrades.
“Ngiyakhuthazeka njalo uma ngimbona enza kahle uMuzhingi ngoba isimo sakhe sithi kasifane nesami. Ngiziqeqesha ngedwa ngaphandle kokwesekwa njengoba naye kade enza eminyakeni edlule. Nezikhathi engizenzayo zithi kazifane nebezenziwa nguyena ngesikhathi engakanakwa, ngakho-ke nginethemba lokuthi nami ngiyofika ezingeni lakhe. Ngiyakuqonda futhi ukuthi kufanele ngisebenze kakhulu bese ngiyaqhubeka nokuphatha kahle umzimba wami uma ngifuna ukufeza iphupho lami lokufana naye.”
Ezinye zezinto uMbatha aziqeqeshela ngazo iComrades iThomas More College 80km Long Walk eba ngoMashi minyaka yonke. Lo mjaho osuka eKloof udlule ezindaweni ezihlanganisa iHillcrest, Bothas Hill nase-Assagay uMbatha usewunqobe iminyaka emihlanu ilandelana.
“Ngingumuntu ongakwazi ukuhlala ngaphandle kokuzivocavoca osekwenza abangani bami bahlale njalo bengichwensa ngokuthi ayikho into engiziqeqeshela yona ekubeni kuComrades ngishiwa ngamantombazane angamawele aseRussia,’’ kusho uMbatha.
Services


text:
Kuboshwe owesithathu ngokufa kwephoyisa
2013-01-21 14:03
Durban - Kuboshwe umsolwa wesithathu mayelana nesigameko sokuthunjwa nokubulawa kwephoyisa lasePitoli, ngokombiko wamaphoyisa.
Owesifazane, 26, uboshwe maphakathi neKwaZulu-Natal, e-Estcourt ekuseni ngoMsombuluko, kusho okhulumela amaphoyisa uLieutenant Colonel Lungelo Dlamini.
Uzovela eNkantolo yeMantshi yasePiloti ngoLwesibili.
UMajor Abram Tselana, 45, wagcina ukubonakala eyokhipha imali engu-R23 000 ebhange elisenkabeni yePitoli ngoDisemba 31.
Kwaqhamuka owesifazane wase ehamba naye ngemoto ebomvu eyi-VW
Jetta.
Ezinsukwini ezine ezalandela kwatholakala isidumbu sikaTselana ngakuPaul Kruger Street ePitoli enenxeba elivulekile ekhanda.
Kwaboshwa abanye abasolwa ababili kanti uDlamini uthi basathungatha abanye.
- Landela
IzindabaNews24 kuTwitter
- SAPA


text:
UMPETHA wemijaho eyahlukene kuleli nakwamanye amazwe ase-Afrika ufuna ukuqeda iComrades Marathon okokuqala ngqa kulo nyaka.
USamkelisiwe Moyo (38) waseZimbabwe ufuna ukwenza into yamehlo kulo nyaka kwazise akawuqedanga lo mjaho ngonyaka odlule egijima okokuqala ngenxa yokukhathala komzimba. Lo msubathi usezakhele igama njengoba esanda kuphuma indawo yesihlanu kwi-Two Oceans Marathon eKapa muva nje, waqopha isikhathi sika-3:49:00. Waba ngumpetha kwi-City to City Marathon ngo-2008, nakwi-Cape Town Marathon. UMoyo uphinde wathatha isicoco kwi-Gabarone City Marathon (2:48:00) ngenyanga edlule.
“Inhloso yami enkulu nge-Comrades ukuba ngiyiqede. Angibhekile ukuthola igolide kodwa ngifuna ukuqeda umjaho. Angikaze ngiyiqede iComrades, ngaba nenkinga yokukhathala ngokweqile ngonyaka odlule. Ngaphoxeka kakhulu ngokungaqedi. Kulo nyaka nakanjani kumele ngiwuqede umjaho,” kusho uMoyo.
I-Comrades yakulo nyaka izosuka eMgungundlovu iphele eKingsmead Cricket Stadium, eThekwini ngoJuni 3.
Abesifazane base-Afrika bahlezi begqoza kulo mjaho njengoba abangaphandle behlezi beziklabela ibhece kuwo.
Amawele akaNurgalieva, u-Olesya no-Elene asephume phambili cishe iminyaka eyisishiyagalombili kulandelana kwi-Comrades.
UMoyo uyayivuma inselelo ephonswa yilezi zintokazi zase-Russia, kubona njengabasubathi besifazane base-Afrika nathi kusengumqansa ukuqhudelana nabo emabangeni amade.
“Kusenzima ukuhlula amawele. Ahlezi ezilungiselela ngendlela, ayakhombisa nokuthi awajwayele amabanga amade. Yize kunjalo ngeke sathi akekho oyoke awashiye, kudingeka abasubathi besifazane base-Afrika bezithwese ijoka lokuzilungiselela ngendlela i-Comrades. Uma unesifiso sokuwina umjaho, ayikho into engakuvimba ukuba leso sifiso sigcine sifezekile ngelinye ilanga,” kusho uMoyo.
Umjaho wakulo nyaka uzobe ubaluleke kakhulu nekubhekwe ukuba kuphulwe amarekhodi kuphinde kuqoshwe izikhathi ezingconywana kunalezo abasubathi abazenzile ngokudlule.
UMoyo uthe kade awaqala amalungiselelo alo mjaho, uthemba ifomu yakhe enhle yakamuva ukuthi izomusiza.
Services


text:
Ezinye izindaba...
Ningizimu Afrika...
Kulimale abasolwa ababili kwaboshwa abathathu ngesikhathi kunokudubulana phakathi kwamaphoyisa nezigebengu eLenasia, kusho umbiko.
Usashaqekile umndeni welungu le-EFF elishone engozini yemoto ngesigameko esenzeke emgcwabeni walo oshiye abanye babantu bengawuvalile umlomo eHazyview, kusho umbiko.
Ummeli womsubathi u-Oscar Pistorius uBarry Roux usegxeke amaphoyisa akuleli ngokungawenzi umsebenzi wawo kahle ethi kufanele kusolwe wona ngokungaboshwa kwezigebengu.


text:
CELANI SIKHAKHANE
UMHOLI we-DA ePhalamende uNksz Lindiwe Mazibuko (32) uthi usezinhlelweni zokuthi ashade abenomndeni wakhe ngoba akafuni ukufana nabaye abaholi besifazane abagcine bengenayo imindeni ngenxa yokunikela isikhathi sabo kwezombusazwe.
Lokhu ukusho ekhuluma neSolezwe nalapho ebecacisa khona ukuthi ngabe unazo yini izinhlelo zokuthi abenowakhe umndeni njengoba ebonakala ematasa nezombusazaswe futhi engumuntu ongathandi ukukhuluma esidlangalaleni ngempilo yakhe.
Echaza ngalokhu akazange acacise ukuthi yinto engenzeka nini kusuka manje.
“Angithandi ukufana nabaholi abafana noHelen Suzman abagcine beze bebabadala bengenayo imindeni ngenxa yokuthi isikhathi semindeni nokuba nezingane abazange babenaso kodwa bebezinikele kakhulu kwezepolitiki. Ngakho nginazo izinhlelo zokuthi ngishade ngibe nezingane nomndeni wami njengabo bonke abantu besifazane,” kusho uNksz Mazibuko.
Enkulumeni yakhe ugcizelele ukuthi yize ekucacisa ukuthi unazo izinhlelo zokushada kodwa akafuni umuntu osuke ezombuza ngezinto ezithinta izindaba zakhe zothando nokunye okuthinta impilo yakhe.
UNksz Mazibuko ukusho lokhu ngemuva kokuthi bekulokhu kunemibuzo yokuthi ngabe uthandana nobani ngoba akakaze abonakale ehamba nomuntu wesilisa kangangokuthi nangesikhathi kuvulwa iPhalamende eKapa ekuqaleni konyaka waqhamuka ezihambela nonina, uNkk June-Rose Mazibuko onguMatron esibhedlela iNkosi Albert Luthuli, eThekwini.
UNksz Mazibuko useke wacashunwa kwelinye lamaphephabhuku ethi uma eseshada uyoqale acabangisise ukuthi ngabe kufanele yini alotsholwe ngoba kukhona abasebenzisa ilobolo ukuhlukumeza abantu besifazane. Uphinde waveza nokuthi yize engumholi kodwa uma esesekhaya uyingane futhi lokho ngeke kushintshe.
Ubekusho lokhu ephawula ngodaba lokuthi usephenduke ihlaya ePhalamende ngoba uMengameli Jacob Zuma uvele angayinaki imibuzo yakhe uma esephendula okushiwo abaholi bamaqembu aphikisayo .
“Empeleni lokho angikuthathi ngokuthi kuhlangene neminyaka yami ngoba uma ngisePhalamende angizithathi njengengane kodwa ngiyazitshela ukuthi ngingumholi ngakho uma noZuma engangiphenduli ngisuke ngazi ukuthi yingoba esuke ebhekene nenkinga yokuthi akazi uzothini ngoba engisuke ngikusho kusuke kumphonsela inselelo,” kusho uNksz Mazibuko.
Uthe i-ANC isenkingeni futhi inovalo nge-DA yingakho noZuma ehlale engayiphenduli imibuzo asuke emphonsela yona ePhalamende .
Services


text:
Kuboshwe abakhwabanisela imishwalense eKZN
2013-02-04 14:04
Durban - Kuboshwe abalisa abane eThekwini ngezinsolo zokukhwabanisela inkampani yomshwalense imali engango-R3 million, kusho amaphoyisa aKwaZulu-Natal ngoMsombuluko.
La balisa abasebenza emakhazeni asendaweni, baboshwe ngoMgqibelo.
Basolwa ngokubhalisela uThemba Nene umshwalense wokushona (ilife insurance) ekubeni uThemba wangcwatshwa ngumndeni wakhe ngoMashi 2011, kanti futhi la balisa babhalisa le mishwalense ezinkampanini ezimbili, kusho isikhulumi samaphoysa uCaptain Thulani Zwane.
Inkampane yokuqala yawukhokha u-R3 million ngonyaka odlule. Kanti imali yomshwalense wesibili yona bebengakayitholi.
Amaphoyisa athola ukuthi umndeni kaNene awukwazanga ukwenza isitifiketi sokushona kukaThemba ngemuva kokuba abasemakhazeni bebatshele ukuthi umazisi wakhe waduka.
Abasemakhazeni bathembisa umndeni ngokuthi uma sebewutholile umazisi kaThemba bazobe sebebhalisela ukuthola isitifikeni sokufa.
"NgoJanuwari 24 kulo nyaka, umndeni kaNene wavakashelwa umsebenzi wasemakhazeni owabatshela ukuthi sebewutholile umazisi nokuthi sekwenziwa isitifiketi sokufa,” kusho uZwane.
Umsebenzi, ngosuku olulandelayo, wabe esefika futhi esezoletha isitifiketi sokufa.
"Sasingahambi ke sodwa isitifiketi sokufa, sasihambisana no-R15 000 owawuzonikwa umndeni. Wabatshela ukuthi emakhazeni bayababonga ngokubabekezelela kwabo selokhu kwashona uThemba."
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
NQOBIZIZWE ZWANE
Bazoba wukudla kwamakhaza nemvula abantu abahlala esigangeni abasibiza ngeMadlala Village, eLamontville, abasale dengwane izolo kudilizwa imijondolo yabo kaseyili nocwazi ngabasebenzi bakaMasipala weTheku ngomyalelo wekhansela lewadi, uNkk Nolubabalo Mthembu.
Obakhulumelayo, uMnuz Richard Madlala, uthe akazi ukuthi bazowagoba kuziphi izinkalo amadlangala nokuthi bazodlani emva kokudilizwa kwemizi izolo ekuseni ngenxa yekhansela athi alifuni nokubabona kule ndawo.
“Asazi sizolala simbetheni namhlanje (izolo) ebusuku, thina nemindeni yethu,” kusho uMadlala.
uthe kufike abasebenzi bakamasipala izolo ekuseni ngabo-9 bephelezelwa onogada babatshela ukuthi ikhansela laku wadi 74 lithe ababhidlize le mizi.
“Ngesikhathi bebhidliza bathathe oseyili ebesakhe ngabo, balimaza nezitofu zethu zikapharafini kwezinye izindawo bashaqa nokudla nokunye.
“Njengamanje asazi ukuthi sizodlani nokuthi sizoyivusa ngani imizi yethu ngoba siziphilisa ngamatoho,” kusho uMadlala.
Eqhubeka uthe sekuyizikhathi eziningi bedilizelwa imizi yabo kusukela ngo-Okthoba ngonyaka odlule belwa nomasipala ngale ndawo.
“Kade baqala ukusibhidlizela yize sisahlale izinyanga ezingaphansi kwezine futhi asazi ukuthi senzeni kubani. Noma sijeziselwa ukuthi singamalungu e-National Freedom Party (NFP) asazi. Ngeke sisuke lapha ngoba ayikho enye indawo esingaya kuyo,” kusho uMadlala.
Bathe abayi ndawo ngoba sekunesikhathi behlukunyezwa.
“Ayikho enye indawo esingaya kuyo. Akukho khansela elisikhathalele manje sizosuka sibhekephi thina,” kusho uNksz Snethemba Gumbi (22), obegone ingane yakhe enonyaka.
Okhulumela iNFP eThekwini, uMnuz Skhumbuzo Zulu, uthe unikele kule ndawo ekuseni emva kokuzwa ukuthi lo mphakathi ogcwele amalungu ale nhlangano udilizelwe izindlu.
“Asazi ukuthi kuthiwe abashonephi ngoba nezindlu zemixhaso bebenganikwa ngesikhathi besahlala phakathi elokishini. Uma sebezitholele ihlathi bazakhela indawo yokuhlala sebephendulwa ondingasithebeni,” kusho uZulu.
Eziphendulela uNkk Mthembu, uthe ayikho indawo ebizwa ngeMadlala Village eLamontville wathi umasipala udilize ocwazi abantu abebezama ukwakha ngabo ehlathini.
“Ayikho indawo ebizwa ngeMadlala Village ewadini yami,” kusho ikhansela.
Uthe ubengakaze athi abantu baphazamisa izilwane uma behlala kuleli hlathi.
“Akekho umuntu owake wahlala lapha futhi akekho ozohlala,” kusho uNkk Mthembu.
Services


text:
BONISWA MOHALE
UHLALELE ovalelweni lokuthi ingase idilike noma yinini indlu yawo yomxhaso umndeni wakwa-Ntenza eMount Moriah, eThekwini.
Indlu ehlala lo mndeni iqhekeke kusukela ezindongeni, isisekelo sayo ngisho nasemawindini. Ngokusho kukaNksz Nonhlanhla Ntenza (38) indlu yakhe iqale ukuqhekeka ngo-Januwari ka-2011 ineminke-nke ngisho phansi odongeni. Uthe walubika lolu daba kwase kubuya inkontileka eyayakha izolungisa.
“Bafike bafaka usimende bangitshela ukuthi yilokhu kuphela abangakwenza. Kube sekufika unjiniyela owangitshela ukuthi le ndlu yakhiwe endaweni engafanele yingakho iqhekeka ngoba umhlaba awufanele. Ngatshelwa ukuthi ngizokwakhelwa kwenye indawo kodwa namanje angikaboni lutho,” kusho uNksz Ntenza.
Uthe akazi ukuthi enze njani ngoba ngisho ezama ukuphesha izindonga ngosimende kunhlanga zimuka nomoya, izindonga ziyaqhubeka nokuqhekeka.
“Uma lina sivele singazi ukuthi senzenjani nezingane ngoba le ndlu ingawa noma yinini. Angisazi ukuthi ngenze njani ngoba udaba lwami selokhu ngalubika kusukela ngoJanuwari 2011 kodwa namanje lutho umnyakazo,” kuchaza ngokukhathazeka uNksz Ntenza.
Uthe usesabela izingane zakhe ukuthi zizopitshizwa wudonga ngoba uma kuna isimo siba sibi noma kunomoya bayethuka ngoba uqhekeko luyanda.
UMnuz Thabo Mofokeng obhekelele ezokuxhumana kuMasipala weTheku uthe ihhovisi likaMnuz Nigel Gumede oyiNhloko yoPhiko lwezezindlu kuMasipala weTheku belungazi ngalolu daba.
Ucele ukuba umndeni wakwaNtenza uxhumane naboPhiko loMnyango wezezindlu ukuze bezothumela abantu abazoyohlola umonakalo bese besiza lo mndeni.
Services


text:
BAWINILE NGCOBO
Ebika eseNgudwini, eShowe
SIPHENDUKE inkundla yempi isigcawu somemulo wezintokazi ezimbili zandawonye eNgudwini, eShowe ngoMgqibelo ngesikhathi iqulu lamadoda lihlasela liqhulula ngenhlamvu kwashona abayisihlanu kwalimala abangu-17.
Kulesi sigameko esenzeke eMankwanyaneni kushone abahlanu angakadalulwa amagama abo kuze kwaziswe izihlobo zabo, okuthiwa bebehamba nabebezohlasela.
Kulimale abantu abangu-17 bezinhlangothi zombili okubalwa kubona nephoyisa lenkosi yendawo ebelizoqapha kulo mcimbi.
UNkk Bhekisiwe Khuzwayo obekwemula amadodakazi akhe uthe uyokuxoxela amagwababa echobana okwenzeke kwakhe.
“Bengiphakathi nesigcawu kukhona izintombi, umphakathi nabantu bakithi ekhaya kwaMthembu ngesikhathi kuqhamuka iqulu lamabutho lisho iziqubulo,” kusho uNkk Khuzwayo.
Uthe la mabutho afike agibela phezu kwabantu abebehleli phansi kwaqhuma isibhamu, abantu basukuma bakhala ubumayemaye, bagcwala amahlathi.
Uthe ubethi kushone wonke umuntu ngendlela isibhamu ebesiqhuma ngayo.
UNkk Khuzwayo uthe bayaziwa abantu abebehlasela ngoba bebeholwa ngenye induna yezinsizwa yaseMthonjeni okuyindawo yakhona esigodini sase-Mankwanyaneni.
Kuthiwa abantu bakhishwe emahlathini sebethuthelwa esibhedlela kanti abashonile baphelele esigcawini esingezansi kwesibaya sakwaKhuzwayo.
Abashonile bathathwe ngendiza enophephela emhlane ngoba izimoto azikwazi ukufika lapho kwenzeke khona lesi sigameko.
UNkk Khuzwayo uthe sebelala obenyoni ngoba abazi ukuthi kuzokwenzekani emuva kwalesi sigameko.
Uthe ubona kuhlaselwe umuzi wakhe ngoba engasenandoda esesele nezingane zodwa.
Kusolwa ingxabano ephakathi kwezinsizwa okungacaci ukuthi yasuka kanjani ngokwenzeka kwalesi sigameko.
Umfowabo wabebemula, uMnuz Hlomesakhe Khuzwayo uthe bebengasa-hambelani namabutho aholwa ngenye induna yezinsizwa yaseMthonjeni okuthiwa ibihola abahlaseli.
“Akekho obazi ukuthi sizohlaselwa. Mina ngikhuzile ngibatshela ukuthi akungenwa ngemuva ngoba bebezogxoba abantu abahleli phansi,” kusho uKhuzwayo.
UColonel Jay Naicker wamaphoyisa uthe kuyaphenywa ngalesi sigameko. Uthe amaphoyisa azoqapha ukuqinisekisa ukuthi akukho ukuhlaselana okuzoba khona.
Kuvulwe amacala amahlanu okubulala nokuzama ukubulala labo abalimele.
Services


text:
DELI MNCWABE
ebika eseGoli
BAHLANYISE izihlwele ngamazwi amtoti abahlengikazi ababili baKwaZulu-Natal abangenele ukuhlungwa kowamakhono iSA's Got Talent eqala ekupheleni kwale nyanga ku-e.tv.
UMbongeni Mavuso (25) waseSydenham noKhanyisa Mbuthu (28) waseMbali e-13 eMgungundlovu abakha iqembu Iziqhaza, bashukumise ihholo ebeligcwele phama e-Alex Theatre, eBraamfontein becula ngoMsombuluko.
Indlela okwenziwe ngayo ibethusile kwabona njengoba bethi yize bebezilungiselele kodwa kubadidile okwenziwe yizethameli namajaji.
“Namanje ngisaqhaqhazela, angiyikholwa indlela esamukelwe ngayo ngabantu nokuphawula kwamajaji ngathi,” kusho uMbongeni.
UMbongeni usebenza esibhedlela iKing George, eThekwini ophikweni lwezimo eziphuthumayo kanti uKhanyisa uyatetisa eNorthdale, eMgungundlovu.
Uma besho bathi bahlangane ekolishi lobuhlengikazi iMadadeni Nursing College, eNewcastle ngo 2008 besemthandazweni.
“Ngamuzwa ecula emthandazweni kanti naye ungilalele. Sahlangana kanjalo saziqeqesha, sabhala nenqwaba yezingoma,” kusho uKhanyisa.
Injabulo nokwethuka kwalaba izolo kube ngenxa yokuthi amajaji okunguKabelo Mabalane, Shado Twala no-Ian von Mermerty behlabeke umxhwele ngomculo wabo.
“INingizimu Afrika iya kude ngomculo wenu,” kusho uShadow.
UKabelo uveze ukuthi indima yomculo iwulambele umculo weZiqhaza ongowesintu oxube isiqgi sabaculi abanjengoCamagwini noSimphiwe Dana.
“Siyawudinga umculo wenu siwulambele kakhulu. Sikhathele umculo othi awufane,’’ kusho uKabelo.
Ukudlulela kwabo esigabeni esilandelayo kuzobanika ithuba lokuveza ikhono labo kuzwakale ngezingoma abathi bazibhalele bona.
ISA's Got Talent iqala ukukhonjiswa ku- e.tv ngoLwesine luka-Agasti 30 ngo-8.30 ebusuku.
Services


text:
Umuntu wesifazane uyayinqinda intelezi - Umbono
2013-01-17 16:22
Cape Town - Sekuseke izinsuku ezimbili kuphela ngaphambi kokuthi kuqale imidlalo ye-Africa Cup of Nations.
IPhephandaba iDaily Sun libike lathi abasebenzi enkundleni yezemidlalo iNelson Mandela Bay, bathi abantu besifazane angeke bavunyelwe ukuthi bangene enkundleni bahlale maduzane nezindlu zokushintshela abadlali, njengoba kunamaqembu asecele ukuthi bangavunyelwa ezinkundleni.
Amaqembu akhala ngokuthi isimame siletha amabhadi enkundleni futhi simataniswa kakhulu nokuthakatha.
Isangoma esaziwayo uBhayilatshoza Mngambe uthi kuyiqiniso okushowo ngamaqembu.
UMakhosi uthi nasempini abesifazane abavumelekile ukuthi babe seduze namabutho, uthi imidlalo ye-Afcon ayehlukile empini.
Abafundi baphawula ngesikhalazo samaqembu ahlanganisa iGhana, DR Congo, Mali kanye neNiger.
Abanye babeke kanje:UThulile Tiny
uthe: Kuyiqiniso kodwa elibuhlungu kulabo abasiqondi isintu namasiko.
Thina esikhule kuliwa, amadoda ebehlala entabeni, futhi njengasebholeni abengasondeli kowesifazane uma kuzoba nomdlalo -
Akukaze kube icala lokho futhi bekwenziwa ngoba kuvikelwa ibutho lingakhathali empini.
Nasebholeni kunjalo, kodwa-ke uma ungakathombi futhi ungayazi indoda akukho ongabagqilaza ngakho.
UDeputy Maps
uthe: Ngizovuma uma sibheka ukuthi yini eyenziwa amaqembu ngaphambi komdlalo sikuqhathanise nebutho lempi elisebenzisa okuthile noma intelezi.
Umuntu wesifazane osenzinsukwini uyayithena amandla intelezi yebutho, ingakho owesifazane kwakungafanele asondele emabuthweni.
Akusikho ukucwasa lokhu.
USbonelo Maphumulo
uthe: Khona bakhuluma elimsulwa iqiniso futhi elingasoze laphikiswa, ngaphandle-ke uma uwumuntu othi umbala omhlophe ubomvu!
Umuntu wesifazane vele uyazithikameza izinto eziningi empilweni, yingakho kuthiwa akangayithinti indoda ekhanda, angayeqi indoda, angadluli phakathi kwamadoda uma ehleli noma emile, futhi kungaphuzwa naye okhambeni olulodwa, ningalali embhedeni munye uma esezinsukwini zakhe futhi angapheki aze aqede.
Akudingi size sibuze okuningi ngoba kuyacaca phela noma ubani oya emqhudelwaneni kumele azinike amandla ndlela thizeni.
Disclaimer:
INews24 iqhakambisa ukukhuluma ngokukhululeka nokuzwakaliswa kwemibono
eyahlukene. Lokho kuchaza ukuthi imibono yababhali bezingosi eshicilelwe
kuNews24, akuyona imibono yeNews24.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- News24


text:
NONTUTHUKO NGUBANE
NGEMUVA kokuphothula inhlolokhono yabaqeqeshi abahlanu abebegaqele isikhundla sokuqeqesha iBafana Bafana iSafa ikhiphe isitatimende izolo lapho iqinisekise khona ukuthi umjaho usuphakathi kukaGordon Igesund noSteve Komphela (osesithombeni).
Inhlolokhono eqale ngesonto eledlule ibibandakanya u-Igesund weMoroka Swallows, Komphela osabambile kuBafana, Neil Tovey weThanda Royal Zulu, Shakes Mashaba we-Under 23 noGavin Hunt weSuper Sport United.
Ngokwesitatimende esikhishwe yiSafa ngemuva kokuhlaba uKomphela ngemibuzo izolo kuhlaluke ukuthi uyena lo mqeqeshi no-Igesund abahambe phambili ngamaphuzu kanti sebemenyiwe ukuthi bazophinde benze ezinye izethulo kwiNational Executive Committee (NEC) yeSafa okuyiyona ezoqoka umqeqeshi weBafana.
Lokhu kuzokwenzeka ngoJuni 30 kanti ngemuva kwalokho iNEC izokwemukela umbiko weTechnical Committee bese iqedela ukuqokwa komqeqeshi omusha weBafana kulaba abasele ababili.
“Sijabula kakhulu ngokuthi le nqubo seyizofika emaphethelweni,” kusho isikhulu esiphezulu seSafa uRobin Petersen.
“Bobabili laba baqeqeshi bakhombise ukuthi bavuthiwe impela futhi bangakwazi ukuyibamba ishisa kuBafana Bafana.”
UPetersen uphinde wabonga uHunt, Mashaba noTovey ngokuba yingxenye yale nhlokhono.
Akwaziwa ukuthi yimuphi ozogcina ephumelele ngoba bobabili uSteve noGordon banamava abambekayo uma kukhulunywa ngokuqeqesha.
Nokho iningi labalandeli bebhola kuleli lithwele ngeqoma u-Igesund elimbona umfanele lo msebenzi njengoba eseke wadla isicoco seligi namaqembu amahlanu ehlukene kuleli.
Naye lo mqeqeshi useke wakuveza ukuthi angakwazi ukuyibamba ishisa kwiBafana uma engalinikwa ithuba.
Ngakolunye uhlangothi uKomphela angazigqaja aphinde azishaye isifuba ngokuthi ufike noshintsho olwenze iBafana yawina okokuqala kusukela ngo-Agasti nyakenye lapho yashaya iBurkina Faso eyayingaphelele kowobungani.
IGabon ibibophele iqembu lika-Under 23 elilungiselela ama-Olympics London kodwa kwehle kahle kuBafana ukuyishaya ngo 3-0 ngemuva kokuhluleka ukuwina isikhathi eside.
Services


text:
Ona-11 uzalele umdlwenguli wakhe
2013-02-07 12:04
Dimakatso Modipa, Daily Sun
Johannesburg - Intombazanyana yaseMamelodi, eneminyaka engu-11 ubudala, iphenduke umama ngesonto eledlule ngesikhathi ibeletha ingane yomdlwenguli wayo, kusho umbiko weDaily Sun.
Umama wengane wadlwengulwa ngumlisa oneminyaka ephindaphindiwe kweyakhe.
Umama wentombazane oneminyaka engu-32 ubudala wafa uhlangothi ngonyaka ka-2010 kanti usechitha isikhathi esiningi esembhedeni.
Utshele iphephandaba wathi ubengazi nokwazi ukuthi indodakazi yakhe izithwele.
“Indodakazi yami ivele inomzimba omkhulu, izimpahla zayo bezisayilingana kakhe. Ngamyisa esibhedela ngoba ngicabanga ukuthi udlisiwe, ngathuka sebengitshela ukuthi ukhulelwe," kubalisa umama.
“Angazi ukuthi indoda yamthembisani. Mhlampe yamsabisa ithi angatsheli muntu."
Ingane ithi umdlwenguli akaze ayithembise lutho, ithi wayidlwengula kwaze kwaba kabili ingatsheli muntu.
“Ngelinye ilanga kushisa ngalala ngingagqokile, ilapho ngaqala khona ukudlwengulwa. Angimemezanga ngoba ngangingezwa buhlungu," kuziphendulela ingane.
Kuyacelwa ongaba nolwazo olungaholela ekutheni kubanjwe umdlwenguli, axhumane noWarrant Officer Mike Mhlanga ku-079 890 7955.
- Thola ezinye
izindaba zeDaily Sun kumakhalekhukhwini wakho
- Thola izindaba zeDaily Sun
kuFacebook
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela IzindabaNews24 kuTwitter
(@IzindabaNews24).
- Daily Sun


text:
I-Absa izokwelula isikhathi sokusebenza
2012-12-14 12:06
Johannesburg - Amagatsha ebhange i-Absa asezinxanxatheleni zezitolo azokwengeza amahora okusebenza njengoba kuyisikhathi samaholidi, kusho leli bhange ngoLwesihlanu.
Okhulumela i-Absa u-Arrie Rautenbach uthe amakhasimende azokwazi ukusebenzisa amabhange ngezimpelasonto kuze kube ngumhlaka-6 Januwari 2013.
Amagatsha asezinxanxatheleni zezitolo azovulwa kusukela ngo-08:00 kuya ku-14:00 ngeMigqibelo, avulwe ngo-09:00 kuya ku-12:00 ngamaSonto.
"I-Absa izimisele ekwenzeni lula impilo yamakhasimende ethu, lokhu kungezinye zezidingo zamakhasimende ethu," esho esitatimendeni.
Leli bhange linqume ukungabizi mali uma amakhasimende ethumelelana imali esebenzisa leli bhange, kanjalo nezimali eziphuma kuma-akhawunti kusukela ngo-1 Januwari 2013.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
INTATHELI YESOLEZWE
I-ANC Youth League isikubeke kwacaca ukuthi izophikisana nemizamo yokuthi kuhlakazwe isigungu sayo esiphezulu ngoba ayihambisani nalokhu.
Lokhu kushiwo umholi walolu phiko eGauteng uMnuz Lebogang Maile (osesithombeni) ngemuva kokuthi idlanzana lezithunywa ebezihambele ingqungqutela kaKhongolose eMangaung ziphakamise ukuthi kuqedwe ngesigungu se-ANCYL.
“Angisiboni isizathu esibambekayo esingaholela ekutheni kuhlakazwe isigungu esiphezulu ku-ANCYL njengoba sekukhona abaphakamisa lokho ku-ANC,” kusho uMaile.
Lesi siphakamiso senziwe izithunywa emqulwini ohambisana nokubuyekezwa kabusha kwe-ANC nezinhlaka zayo.
“UKhongolose udinga uphiko lwentsha oluqinile nolunamandla futhi olukhulumayo ngezinto ezibalulekile ezithinta isizwe nombutho wonkana. Ngakho uma befuna kwenzeke kanjalo lokhu kusho ukuthi i-ANCYL izoba buthaka,” kusho uMaile.
Uthe yize kukhona abaphakamise ukuthi kuhlakazwe i-ANCYL kodwa lo mbono awuzange ukuthole ukwesekwa noma isasasa kumalungu eqembu.
Lokhu kwenzeka nje uJulius Malema owayenguMengameli we-ANCYL waxoshwa embuthweni kwathi umkhulumeli uFloyd Shivambu noNobhala-Jikelele uSindiso Magaqa bamiswa.
Kusuka lapho i-ANCYL iholwa isigungu esingaphelele nePhini likaMengameli uRonald Lamola obambe esikaMengameli.
UMalema uthumele incwadi engqungqutheleni ebiseMangaung encenga ubuholi be-ANC ukuthi babuyiselwe ezikhundleni zabo.
Nokho bahlangabezane nembibizane ngoba uNobhala-Jikelele uMnuz Gwede Mantashe uthe ifike sekudlule isikhathi izinqumo sezithathiwe, ngakho angeke besakwazi ukubhekana nayo.
Ngakolunye uhlangothi uLamola yena usigxekile lesi senzo sikaMalema nezakhe wathi bakhombise ukubukela phansi izinhlaka ze-ANC ngoba bekufanele belinde babone ukuthi kwenzekani. Uthe nabo njenge-ANCYL bebevele behlele ukuthi lolu daba baluphakamise ebuholini ngendlela efanele ukuze luxoxwe kodwa baphoxekile ngokuxhamazela kwabo oMalema.
Services


text:
I-SACP isihoxise isiphakamiso sayo
2012-11-30 14:02
Durban - I-SA Communist Party KwaZulu-Natal isisihoxisile isimemo sayo sokuthi akudutshwe ukudla kwenkampani iFish and Chips ngoba yenze isikhangisi esingoMengameli uJacob Zuma nomndeni wakhe bedla ukudla okudayiswa yile nkampani.
I-SACP ithi abaphathi beFish and Chips Company bacele ukuba nomhlangano neSACP ngoLwesihlanu kulandela lesi simemezelo esenziwe yibona sokuba kungathengwa ukudla kwale nkampani.
UNobhala wesifundazwe uThemba Mthembu utshele le nkampani ukuthi isikhangisi sayo siveza uZuma engumuntu ongafundile, nongazinakekeli onomndeni omningi owondliwa imali yentela.
"Abaphathi beFish and Chips Company basicubungulile lesi sikhangisi nokuthi singadala umonakala ongaqondiwe, baphinde bathi lokhu kudalwa nawukuthi i-ANC izoba nokhetho emasontweni ambalwa zayo." Kusho iSACP.
I-Taste Holdings, okuyiyo ephethe iFish and Chips Company, ikhethe ukusikhipha lesi sikhangisi ngoLwesithathu.
"UMthembu usamukele lesi senzo sokuhoxisa isikhangiso, wathi nezinye izinkampani zingafunda lukhulu kule nkampani ziyeke ukudelela uMengameli uZuma," kusho iSACP.
- “Like”
ikhasi lethu kuFacebook ukuze uthole izindaba ngolimi lwakho
- Landela
IzindabaNews24 kuTwitter
- SAPA


text:
ZAKHELE XABA
UPHENDUKELE uphromotha wakhe esiswini umpetha waKwaZulu-Natal enqaba imbangi okufanele avikele kuyo isicoco.
Isolezwe lithole ukuthi akukho ukuvumelana phakathi kukaChristopher “Put Up or Shut Up” Buthelezi noThulani Magudulela ongumphathi weLudonga Boxing Promotions emhlelela izimpi ngembangi okufanele abhekane nayo ngo-Agasti 18.
Kuthiwa uMagudulela ubeseqede konke nekhona likaMakhosonke Zwengu ukuthi abhekane noButhelezi ongumpetha we-SA middleweight kodwa lo mshayisibhakela waseNquthu washaya phansi ngonyawo wathi ufuna uPeter Mashamaite waseLimpopo.
Sekunesikhathi uMagudulela ezama ukugwema uMashamaite abamfunzwe yiBoxing South Africa (BSA) okusolakala ukuthi uyamesaba. UMashamaite wayevele eqokwe ngumqeqeshi wakhe uNick “Mthakathi” Durandt ayezomsebenzisa etulweni lokwephuca iKwaZulu-Natal izicoco zakuleli. Lokhu kuqine ngesikhathi kuvela ukuthi usebenza ngokuzwana nelungu lebhodi yeBSA uDumile Mateza osanda kulaxaza isikhundla sakhe. Ukuhamba kukaMateza kwenze uMagudulela wakhululeka wazitshela ukuthi aphume nobovu futhi sebezokwazi ukuthola imbangi ababevele benqatshelwe nguMateza ukuvikela kuyo isicoco. Nokho kuse ngokunye ngesikhathi uButhelezi emtshela ukuthi akazimisele ukungena eringini noZwengu kodwa ufuna uMashamaite ukuze kuphele ukukhuluma.
“Uthi akamfuni uZwengu, nami ngivele ngaphelelwa ngamazwi. Kade sekusele ukuthi kusayinwe izinkontileka kuphela,” kusho uMagudulela.
“Ngizamile ukumbonisa ukuthi isicoco ngeseKZN yonke, akusona esakhe kuphela, uma kwenzeka silahleka kuyoba nzima kodwa ulokhu ephikelele ethi ngeke ajime kangaka ejimela uZwengu. Ufuna uMashamaite ukuze kuphele ukukhuluma.”
Akubuzwa ukuthi lokhu kuzoba yizindaba ezimnandi kuDurandt owalimisa ngesihloko elokuthi uzozilanda lezi zicoco ngabashayisibhakela bakhe. Esinye isicoco asasifuna ngese-SA heavyweight esiphethwe nguWiseman “Sabalutho” Dlomo waseNewlands. UDurandt neBSA bafuna abhekane no-Anton Nel asinqoba kuyena nyakenye.
UButhelezi uthe: “Ngifuna uMashamaite ngiqede ngaye. Angikaze ngisho ukuthi ngiyamesaba nokuthi angifuni ukulwa naye. Sekuyisikhathi sokuthi ashaywe manje.”
Yize kunzima kuMagudulela ukuyivuma le mpi kodwa uthe uzithole sekufanele ehlele ngezansi ngoba uButhelezi usevumelene nomqeqeshi wakhe uZwi Magudulela futhi uyazethemba ukuthi uzosivikela isicoco ku-Mashamaite ayejima naye besaphekwa nguDurandt eminyakeni edlule.
Services


text:
SIZWE BLOSE
ITHIMBA lezokungcebeleka liphinde lavakashela KwaMakhutha naseMgababa lapho abaculi bekwaito bebenze khona imicimbi ehlukene. Ilungu leqembu lamantombazane aziwa ngamaDa Babes, uNcupha Mzimela kade yemuliswa. Le ntokazi yenze okungalindelekile kule ndima ngokuthi iziphathe kahle futhi izigqaje ngobuntombi bayo ize ifike eminyakeni engu- 21.
Lo mcimbi kade uhanjelwe nangumsakazi woKhozi FM ongaconsi phansi kubalandeli bamaskandi, uNgizwe Mchunu. Uphinde wabusiswa nawukuba khona kukaSbo Da Poet osezakhele udumo ngokuhaya izinkondlo ezinomlayezo.
Ithimba lidlulele kwaThokozani Zulu odume ngoT’zozo kwi-kwaito, yena ubehlabe izinkomo ezimbili kunabaculi noDJ kanjalo nosopolitiki nezikhulu zikahulumeni. UDJ Manace ujabulise abantu ngekwaito yakudala, iningi labantu lichazekile ngesikhathi esedlala ingoma kaProfessor noT’zozo ethi Woz’ eDurban. Kuphinde kwabathokozisa kakhulu abantu ukufika kweMalini eshaya ingoma ethi, Balele. Lo mcimbi uqale ngoLwesihlanu abantu bengena bephuma.
Services


text:
UMnyango wezabaSebenzi uxwayisa amabhizinisi
2013-02-27 16:36
Johannesburg – Abantu baseNingizimu Afrika kumele bahlale bevule amehlo baqaphele amaqili alutha abantu ethi asebenzela uMnyango wezabaSebenzi, ethi ahambe ehlola izindawo zokusebenza.
"Siyacela izinkampani kanjalo nabasebenzi ukuthi baqinisekise ukuthi bathola imininingwano ephelele yomuntu othi uthunywe nguMnyango wezabaSebenzi,” kusho uMqondisi eMnyangweni uMarsha Bronkhorst.
UMnyango uthole ukuthi kunomlisa mumbe ozibiza ngoTheo Botha, oseqole amabhizinisi athile eBethlehem, eFree State, eqamba amanga ethi usebenzela abakwaCommission for Conciliation, Mediation and Arbitration (CCMA).
UMnyango uthi abahloli abajutshwe nguMnyango abafiki kungazelele muntu, futhi abafuni mali kubasebenzi nasemabhizinisini.
– "Like" ikhasi lethu
ku-Facebook uze ukwazi ukujoyina inkulumo ngolimi lwakho.
– Landela Izindaba News24 kuTwitter
(@IzindabaNews24).